
FOREWORD 


With the introduction of the new Scottish Certificate of Education 
examination paper for learners of Gaelic at the Ordinary Grade, it will 
be necessary for students to undergo a test of language practice as 
part of their written paper. Thìs book is designed to give students the 
opportunity to become familiar with such exercises, and, to this end 
contains fifty language practice tests. 

All questions in these exercises should be answered in Gaelic. 
Where a passage has been extracted from a text this has been 
acknowledged in brackets below the passage. Some such passages 
have been adapted in an effort to conform to the standard required 
regarding language practice at this stage, and in an effort to make 
them more suitable for this purpose. This also is indicated as and 
where relevant. Passages not ascribed have been compiled by the 
author. 

In schools, it is suggested that Exercises 1 - 25 be used with the 
third year and that Exercises 26 - 50 be used with the fourth year, in 
order that pupils will have had experience of language practice tests 
over two school sessions. 

While acknowledging that opinions may vary as to what 
constitutes an ideal passage and set of questions in relation to any 
test regarding suitability in terms of standard and difficulty, it is hoped 
that the exercises in the book will go some way at least towards 
assisting students in their preparations for the Ordinary Grade 
(Learners) examination. 

D.J.M.M. 


For each of the following language practice tests, 
(a) read the passage carefully, 


(b) answer the questions, in sentences, in Gaelic. 


Passage No.1 


An uair a nochd Iain anns an dorus bha Dòmhnull trang a' 
càradh einsean a' chàir. Dhùin Iain dorus na garaidse air a 
chùlaibh agus sheas e an sin mionaid mus do bhruidhinn e. Cha 
robh Dòmhnull air mothachadh gun tàinig e a steach, agus chum 
e air aig an einsean. 

“Dé a tha ceàrr air?” ars' Iain. 

Thog Dòmhnull a cheann, cha tuirt e facal, agus sheall e ri 
Iain mar nach robh e glé thoilichte gun tàinig e. Bha Iain a' 
sealltainn ris a' chàr, càr gorm, ach bha e a' smaoineachadh gur 
e càr uaine a bha aig Dòmhnull. Dh'aithnicheadh iad a chéile bho 
chionn fhada; gu dearbha bha iad a' fuireach an ath dhorus d' a 
chéile. Bha iongantas air Iain nach fhaca e an càr seo roimhe, 
ach an uair a chunnaic e nach do chuir Dòmhnull fàilte air 's 
nach do bhruidhinn e ris, cha bu chaomh leis faighneachd cuin a 
fhuair e e. 

Thàinig smuain uamhasach a steach air. Chaidh càr gorm 
de 'n t-seòrsa seo a ghoid bho chionn seachdain ann an 
Torgabost. Thug e sùil air àireamh a' chàir a bha D6mhnull a' 
càradh. Mo chreach, càr Aonghas Ruadh Thorgaboist. 


Questions on Passage No. 1 


An robh Dòmhnull ag obair an uair a thàinig lain? 
Càite an robh D6mhnull? 

An do dh'fhàg lain an dorus fosgailte? 

An do bhruidhinn lain cho luath 's a chaidh e a 
steach? 

An robh fios aig D6mhnull gun robh Iain a stigh? 
Dé a dh'fhaighnich Iain? 

An do fhreagair D6mhnull-e? 

Carson a shaoil lain nach robh Dòmhnull 'ga 
iarraidh an siud? 

Dé a bha lain a' smaoineachadh? 

An robh Iain eòlach air D6mhnull? 

An robh iad a' fuireach faisg air a chéile? 

Dé an t-iongnadh a ghabh lain? 

Carson nach tuirt lain càil mu dheidhinn seo? 

C6 air a chuimhnich e? 

Cé ris a sheall lain? 

Dé a dh'innis seo dha? 


wN - 

Passage No.2 


Stad an càr m6r gorm aig a' bhanca. Am broinn a' chàir bha 
duine mu chòig air fhichead agus fear eile mu dhà fhichead. Bha 
adan dubha orra, miotagan agus còtaichean. Bha speuclairean 
dorcha orra cuideachd. 

Leum na fir a mach agus gunna aig gach fear. A steach 
leotha 'nan ruith do 'n bhanca, agus cha do mhothaich duine a 
bha am muigh dhaibh. Stad a' h-uile duine a bha anns a' bhanca 
dìreach far an robh iad, oir bha eagal am beatha orra. Thuirt na 
fir riutha a dhol a null do 'n oisean 's gun gluasad As an sin. Cha 
do dhiùlt iad dèanamh mar a dh'iarradh orra, agus a null le na 
fir chun a' chuntair. 

Leugh sinn anns a' phàipear naidheachd gun ghoid iad dà 
fhichead mìle nota an latha ud. Dh'fhàg iad an càr mu leth mhìle 
bho 'n bhanca, ach fhuair na polais gréim orra là'rna mhàireach 
mu thrì uairean feasgar. 

Questions on Passage No. 2 


Dé an dath a bha air a' chàr? 

Cia mheud duine a bha anns a' chàr? 

Dé an aois a bha am fear a b' òige? 

Dé an t-aodach a bha orra? 

Dé a bha air an sùilean? 

Ciamar a thàinig iad a mach As a' chàr? 

Dé a bha 'nan làmhan? 

Ciamar a chaidh iad a steach do 'n bhanca? 
Am faca duine iad a' dol a steach? 

Ciamar a bha na daoine a bha a stigh a' 
faireachdainn? 

Dé a dh'iarr na fir orra a dhèanamh? 

An do rinn iad mar a chaidh iarraidh? 

Dé a rinn na fir an uair sin? 

Dé an t-suim airgid a fhuair iad? 

Càite an do dh'fhàg iad an càr an déidh seo? 
Cuin a chaidh an glacadh? 

Am faca tu fhéin rud mar seo a' tachairt a riamh? 


ah aidh saidh aach ach FAI ach nah cl 


arg Cagar a re a 

Passage No.3 


Bha an t-uisge a' dòrtadh sìos agus cha robh againn ach 
suidhe a stigh a' coimhead air a chéile. Bha a' ghaoth a' séideadh 
mun cuairt air an taigh agus bha na tuinn ag éirigh an àird agus 
a' briseadh air na creagan 'nam frasan geala. 

Cha robh dòigh againn air faighinn thairis air a' Chaolas air 
a leithid sin de latha. Bha cabhag oirnn cuideachd, oir, a réir 
coltais, bha m' athair glé bhochd anns an ospadal agus bha eagal 
orm nach bitheadh e beò nuair a ruigeadh sinn. Cha tuirt mi càil 
ri mo phiuthar oir bha fios agam gun gabhadh ise uallach mhòr, 
nam bitheadh fios aice cho fìor dhona is a bha e. 

Mu dheireach dh'fhàs an tìde socair agus rinn fear a' bhàta 
an àird inntinn a dhol thairis. Mach a chaidh am bàta beag ud, a' 
leum sìos is suas, a null is a nall, cnapan mòra uisge a' tighinn 
thar na sròin' aice fad na h-ùine agus cha robh e fada gus an 
robh sinn bog fliuch. s 

Uidh air n-uidh chum sinn a null agus an ceann uair a thìde 
rinn sinn an taobh thall dheth. Gu fortanach bha am bus air 
feitheamh ruinn agus cha robh againn ach tarraing air an Oban 
far an robh an t-ospadal. Nuair a ràinig sinn an t-ospadal cha 
robh mi ro chinnteach dé a bhitheadh romhainn, ach c6 a 
thachair oirnn taobh stigh an doruis ach m' athair is e glé mhath. 


(From Earrann Eisdeachd, An Comunn Gàidhealach, 1976 - 
adapted) 


Questions on Passage No. 3 


An robh an latha tioram? 

Dé a bha na fir a' dèanamh? 

Ciamar a bha a' mhuir? 

An robh tìde gu leòr aca airson an turuis? 
Carson a bha eagal air an ùghdar? 

An do dh'innis e seo do a phiuthar? 

Ciamar a dh'atharraich an aimsir? 

Dé an seòrsa turus a bha aca? 

Ciamar a bha iad ann an ùine ghoirid? 

Dé cho fada 's a thug an turus? 

Dé a bha a' fuireach riutha? 

Càite an robh iad a' dol? 

Dé a bha an t-ùghdar a' smaoineachadh an uair a 
ràinig e? 

C6 a thachair ris an uair a chaidh e a steach? 
An robh thu fhéin anns an ospadal a riamh? 

Passage No.4 


Bha e nis mu cheithir uairean 's a' mhadainn - dà uair a 
thìde fhathast mus briseadh an latha - agus bha an stoirm a' 
séideadh gu h-eagalach. 

Ach chum an long oirre mar a b' fheàrr a dhèanadh i, agus 
mu dheireadh bhuail i air tìr aig Eilean Longstone, agus fhuair na 
daoine a bha innte an casan air talamh tioram. 

Bha taigh-soluis air Eilean Brownsman a bha mu mhìle air 
falbh bho 'n eilean seo. Bha fear an taigh-sholuis aig an Am seo 
'na sheann duine, 's cha robh còmhla ris 's an taigh-sholuis ach a 
bhean agus a nighean, a bha mu fhichead bliadhna a dh' aois. 

Air an oidhche ud, thachair gun robh an nighean 'na dùisg, 

agus os cionn fuaim nuallanach na stoirme chuala i glaodhaich 
dhaoine. Dh'éirich i agus dhùisg i a h-athair. Chuala iad an 
éigheach a rithist, ach chan fhaiceadh iad nì sam bith. Bha e 
dubh dorcha aig an Am, agus eadhon an uair a thàinig solus an 
latha bha ceò dùmhail air a' mhuir. 
Mu dheireadh, chunnaic iad long air Eilean Longstone, agus 
daoine a' gluasad timcheall oirre. Eadar Longstone agus an 
t-eilean far an robh iad fhéin, bha mu mhìle de dhroch mhuir le 
sruth làidir, agus cha robh aca ach seann bhàta m6r. Cha robh 
an seann duine idir airson falbh, ach cha b' urrainn do 'n 
nighinn fuireach far an robh i agus na daoine fhaicinn air an 
call, agus mu dheireadh chuir iad gu muir. 


(From SCE Ordinary Grade (Learners). 1975) 

14. 
15. 


Questions on Passage No. 4 


Cuin a bhitheadh solus an latha ann? 

Dé an seòrsa aimsir a bha ann? 

Càite an do stad an long? 

Dé cho fada air falbh 's a bha an taigh-soluis? 
Cia mheud a bha anns an taigh-sholuis? 

Dé an dà fhuaim a bha an nighean a' cluinntinn 
bho 'n taigh-sholuis far an robh i? 2 
Dé a rinn i an uair a thuig i dé a bha ann aon de na 
fuaimean? 

Carson a bha e duilich rud fhaicinn an uair a 








thàinig an latha? 2 
Dé, mu dheireadh, a bha iad a' faicinn air Eilean 
Longstone? 3 
Dé an seòrsa muir a bha eadar an dà eilean? 1 
Dé an seòrsa bàta a bha aca aig an taigh-sholuis? 1 
Ciamar a bha an seann duine a' faireachdainn mu 
'n bhàta a chur gu muir? 2 
Carson nach robh an nighean a' faireachdainn mar 
a bha a h-athair? 1 
An do dh'fhuirich iad aig an taigh-sholuis? 1 
An robh thusa a riamh aig muir ann an stoirm? 1 
(20) 


Passage No.5 


Bha barrachd air aon duine ann. Bha mi cinnteach air sin 
oir chunnaic mi dà thoitean laiste 's an dorchadas. Dithis a' 
smocadh. Bha mise air mo rathad dhachaidh 4 dannsa agus i 
anmoch air oidhche dhubh dhorcha 's cha robh duine eile ri 
fhaicinn ach an dithis ud. Dé bha mi a' dol a dhèanamh? Bha mo 
chridhe a' ruith is fallus a' briseadh orm. Chaidh mi tarsainn an 
rathaid airson a bhith pìos bhuapa. Ach dé thachair ach gun do 
ghluais an dithis As mo dhéidh. Choisich mi na bu luaithe. Rinn 
iadsan an aon rud. Thòisich mi air ruith : thòisich iadsan air 
ruith. 

“Stad,” dh'éigh fear aca ach chum mi a' dol. 

“Stad. Polais.” thàinig an éigh a rithist. 

Sheas mi far an robh mi. Saoil am b' e an fhìrinn a bh' ann? 
Cha robh mi cinnteach. Thàinig iad a nall air an socair. 

“Agus dé tha thusa ris?” dh'fhaighnich am fear bu mhotha.. 
Dh'innis mi dhaibh mu 'n dannsa ach b' e am freagairt a fhuair 
mi: 

“O seadh,” arsa fear aca, “is àbhaist dhut ruith dhachaidh 
4 dannsa.” Dé nis a bha a' dol a thachairt? 


(From Earran Eisdeachd, An Comunn Gàidhealach, 1976) 

Questions on Passage No. 5 


Ciamar a bha fios aig an ùghdar nach b' e aon 
duine a bha ann? 

Càite an robh an t-ùghdar a' dol? 

C6 As a bha e a' tighinn? 

Am b' e oidhche shoilleir a bha ann? 

Ciamar a bha an t-ùghdar a' faireachdainn? 
Carson a chaidh e tarsainn an rathaid? 

Dé a rinn an fheadhainn eile an uair a chaidh an 
t-ùghdar tarsainn an rathaid? 

An robh iadsan a' dèanamh mar a bha an t-ùghdar 
a' dèanamh? 

Dé a dh'iarr fear dhiubh air an ùghdar a 
dhèanamh? 

Cia mheud uair a chaidh iarraidh air seo a 
dhèanamh? 

An do rinn e mar a chaidh iarraidh? 

An robh an t-ùghdar cinnteach mu dheidhinn nan 
daoine? 

An do ruith na daoine thuige? 

Dé a' cheist a chuir fear dhiubh air an ùghdar? 
An do fhreagair an t-ùghdar gu fìrinneach? 

An do chreid iad an t-ùghdar? 

Dé a bha a' dèanamh dragh do 'n ùghdar a nis? 





(20) 


Passage No.6 


An uair a thàinig Seumas dhachaidh As an sgoil feasgar chuala 
e a mhàthair ag radh ri athair: “Tha na cearcan a tha seo air 
suidhe air an céill. Chan eil aon ugh am broinn an taighe.” 

“Nach cuir thu Seumas suas gu taigh an tuathanaich, 
matà?” ars' athair. 

“Siud thu, Sheumais, a luaidh,” ars' a mhàthair, “sin agad 
leth-cheud sgillinn. Iarraidh tu dusan ugh air bean an 
tuathanaich. Cuiridh i anns a' bhascaid dhut iad. Faodaidh 
Mòrag a dhol còmhla riut agus am feasgar cho brèagha. Siud 
sibh, matà, agus feuch nach bi sibh fada gun tilleadh” ... 

“Tha sibh air tighinn,” arsa màthair na cloinne, “mo 
bheannachd agaibh, cha robh sibh fhéin fada. O, nach ann an sin 
a tha na h-uighean brèagha, 's iad cho m6r, a h-uile gin aca. Ach 


dé an dà ugh bheag a tha seo? Fuirich ort. Chan eil mi a' > 


creidsinn nach ann a tha barrachd air dusan ugh an seo, a 
Sheumais. Tha gun teagamh, tha ceithir-deug ann. Nach i bha 
gasda, bean an tuathanaich.” 


(From Seumas Beag, Gairm, 1968 - adapted) 


Questions on Passage No. 6 


Cuin a thill Seumas As an sgoil? 

C6 air a bha màthair Sheumais a' gearain? 

Dé a dh'iarr athair air màthair Sheumais à 
dhèanamh? 

Dé an t-suim airgid a thug a mhàthair do 
Sheumas? 

Cia mheud ugh a gheibheadh e air an airgead seo? 
C6 a bheireadh na h-uighean dhà? 

Càite an tugadh Seumas dhachaidh na h-uighean? 
C6 a bha a' dol còmhla ri Seumas? 

Carson a bha i a' dol còmhla ris? 

An do dh'iarr màthair Sheumais orra cabhaig a 
dhèanamh? 

An robh iad fada gun tilleadh dhachaidh? 

Ciamar a bha dhà de na h-uighean eadar- 
dhealaichte bho 'n fheadhainn eile? 

Cia mheud ugh a bha aca a' tilleadh? 

Dé a thuirt màthair Sheumais mu 'n te a thug 
dhaibh na h-uighean? 

A bheil tuathanach a' fuireach faisg ortsa? 


RS a at a tab iadh 

Passage No.7 


“Tha mise agus Mòrag a' dol cuairt bheag gu taigh do 
sheanar,” ars' a mhàthair ri Seumas cho luath 's sguir i a 
bhiadhadh nan cearc an latha an déidh latha na fainge. 

“Nach fhaod mise dhol ann cuideachd?” arsa Seumas, “'s 
fhada bho nach fhaca mi mo sheanair agus mo sheanmhair.” 

“An e gu bheil thu 'g iarraidh a dhol ann?” fhreagair a 
mhàthair, “bha dùil agamsa gum b' fheàrr leat fuireach a stigh 
còmhla ri d' athair 's tu cho sgìth an déidh a bhith anns an fhaing 
an dé. Siuthad, matà, greas ort, air neo chan eil fhios cuin a 
gheibh sinn air falbh. 'S fheàrr dhut d' aodann a ghlanadh agus 
do chluasan cuideachd, agus do ghlùinean. Saoilidh duine nach 
fhaca tu uisge o chionn leth-bhliadhna.” 

Is toigh le Seumas agus le Mòraig cuairt a ghabhail gu taigh 
an seanar. Is ann aig bonn na beinne, anns a' Ghleann Mhòr, a 
tha an taigh beag bòidheach grinn seo. Is ann an seo a rugadh 
agus a thogadh màthair Sheumais, i fhéin agus Sìne, a piuthar, 
agus Dòmhnull, a bràthair. Chan eil duine a' fuireach ann a nis 
ach seanair agus seanmhair Sheumais. Tha Dòmhnull agus Sìne 
pòsda agus tha taighean aca dhaibh fhéin. 


(From Seumas Beag, Gairm, 1968) 

Questions on Passage No. 7 


Càite an robh Mòrag agus a màthair a' dol? 

Cuin a dh'innis a mhàthair seo do Sheumas? 
Carson a bha Seumas ag iarraidh a dhol còmhla 
riutha? 

Carson a bha a mhàthair a' smaoineachadh nach 
robh e ag iarraidh a dhol còmhla riutha? 

An tuirt i gum faodadh Seumas a dhol còmhla 
riutha? 

Carson a dh'iarr i air Seumas cabhaig a dhèanamh? 
Dé a dh'fheumadh Seumas a dhèanamh mus 
fhalbhadh iad? 

Am bu toigh le Seumas agus le Mòraig a bhith a' 
dol air an turus seo? 

Càite an robh an taigh gus an robh iad a' dol? 

Cia mheud piuthar a bha aig màthair Sheumais? 
Dé an t-ainm a bha air bràthair màthair Sheumais? 
C6 a tha a' fuireach anns an taigh a nis? 

Càite a bheil Sìne a' fuireach? 

Càite am bi thusa a' dol cuairt? 

Passage No.8 


“Siuthad, siuthad, a charaid,” ars' athair ri Seumas, agus 
fiamh a' ghàire air aodann, '““cha mhòr a nì an t-slat dhut mur a 
bi boiteagan agad. Mach 4 seo thu, agus feuch an cruinnich thu 
dhà no trì.” 

Siud a mach Seumas agus thòisich e a' cladhach air cùl an 
taighe. Tha e eòlach gu leòr air a bhith a' cruinneachadh 
bhoiteagan agus cha b' fhada gus an robh làn crogain aige 
dhiubh. 

Bha e còig uairean an uair a dh'fhàg iad an taigh, agus slat 
am fear aca 'nan dòrn. Bha am feasgar brèagha ciùin ged nach 
robh e ro shoilleir agus bha na h-eòin a' seinn gu binn. 

Cha robh iad air a dhol glé fhada o 'n taigh an uair a thuirt 
athair ri Seumas: “Dé an cnap mòr a th' agad an sin fo d' 
achlais?” 

“Feumaidh sinn rud-eigin airson an t-iasg athoirt 
dhachaidh,” arsa Seumas, “agus thug mi leam am poca seo.” 

“Dé a tha thu ag radh?” ars' athair. “Sin agad am poca a 
thàinig le biadh na bà. Tha fios is cinnt nach eil feum againn air 
poca cho mòr ri sin. Tha dùil agadsa iasgach m6r uamhasach a 
dhèanamh. Bheir sinn seachdain a' lìonadh a' phoca sin.” 

“Is sinn fhìn nach toir,” arsa Seumas, “nach eil dithis againn 
ann agus slat am fear againn.” 

Cha robh na bric idir cho pailt 's a bha Seumas an dùil ach 
chan eil sin ag radh nach do rinn iad iasgach math. Fhuair athair 
Sheumais sia bric agus fhuair Seumas fhéin trì. 


(From Seumas Beag, Gairm, 1968 - adapted) 


Questions on Passage No. 8 


Carson a dh'fheumadh Seumas boiteagan a lorg? 
Càite an deach Seumas a lorg nam boiteagan? 

An robh Seumas a' lorg bhoiteagan a riamh roimhe 
seo? 

Dé na fhuair e de bhoiteagan? 

Cia mheud slat a thug Seumas agus athair leotha? 
An e feasgar fiadhaich a bha ann? 

An robh am feasgar rud-eigin dorch? 

Dé a bha Seumas agus athair a' cluinntinn? 

Càite an robh am poca aig Seumas? 

Carson a thug e am poca seo leis? 

An e poca beag a bha ann? 

Dé a bha anns a' phoca seo an toiseach? 

Carson a bha Seumas a' smaoineachadh gun robh 
am poca freagarrach? 

Dé an seòrsa éisg a fhuair Seumas agus athair? 
An d' fhuair iad na bha dùil aig Seumas a 
gheibheadh iad? 

Cia mheud iasg a fhuair Seumas? 

An toigh leat fhéin a bhith ag iasgach? 


a A S aith aih, aith, (aai) aih idh aih 

Passage No.9 


Cha dèanadh math dhomh tilleadh gun na caoraich fhaicinn 
agus an uair a rinn mi rathad dhomh fhéin troimh na ceudan a 
bha timcheall orm ràinig mi an fhaing anns an robh iad aca. 
Nach ann a rinn mi aithne gun chuimhne air a' chiad te air an do 
laigh mo shùil. Chuimhnich mi an uair sin. Am peata caorach 
againn a chaidh a ghoid bho bhonn na pàirce. Leum mi chun a' 
gheata is dh'iarr mi air a' ghille a bha 'ga chumail mo leigeil a 
steach. Ràinig mi a' chaora mu dheireadh is thòisich mi air 
“Cìrean” a radh rithe is mi a' coimhead dé an comharradh a bha 
oirre. Dh'éigh an duine a bha a stigh anns an fhaing romham gu 
feargach, “an tusa no mise ...'' Cha do leig mi leis a dhol na b' 
fhaide. Fhreagair mi cho modhail 's a b' urrainn mi gun robh mo 
chòir gu math na b' fheàrr na a chòir-san. 'S i fhreagairt a fhuair 
mi a dhol a mach air a' gheata no gun cuireadh e am polasman as 
mo dhéidh. Mus do dh'fhàg mi dh'éigh mi thar mo ghualainn, 
“Ma tha thu airson comharradh nan caorach fhaicinn is ann 
'nan cluasan bu chòir dhut coimhead. Chan ann anns a' bheul 
aca mar a tha thusa a' dèanamh.” Is math dhàsan gu bheil mise 
caran modhail le mo theanga. 

Thug mi mo chasan leam air falbh bho 'n fhaing is dh'fhalbh 
mi ach am faicinn mac Alasdair Bhig. Bha e 'na shuidhe anns an 
làraidh a' feitheamh. An uair a fhuair mi suas ri thaobh air an 
spiris chuir e an cupa m6r airgid a choisinn Somhairle Buidhe 
'nam uchd. “Abair cupa,” arsa mise ris, “chumadh an soitheach 
na tha de bhainne aig crodh a' bhaile.” 


(From An Cabairneach, An Céitean, 1962 - adapted) 


Questions on Passage No. 9 


Dé a dh'fheumadh an t-ùghdar a dhèanamh mus 


. tilleadh e? 


Carson a bha e duilich dhà an fhaing a ruighinn? 
Dé a' chiad chaora a chunnaic e? 

C6 a bha aig geata na fainge? 

Dé an t-ainm a bha air a' chaora? 

C6 ris a bha an t-ughdar a' coimhead air a' 
chaora? 

Ciamar a bhruidhinn am fear a bha anns an fhaing 
ris an ùghdar? 

Ciamar a fhreagair an t-ùghdar e? 

Dé a thuirt am fear a bha anns an fhaing a 
dhèanadh e mur am falbhadh an t-ùghdar? 

Càite an robh am fear a bha anns an fhaing a' 
coimhead airson comharradh nan caorach? 

C6 air a chaidh an t-ùghdar a shealltainn an uair a 
dh'fhàg e an fhaing? 

An robh am fear seo a' fuireach ris an ùghdar? 
Càite an robh am fear seo? 

Dé a sheall e do 'n ùghdar? 

C6 a bha air seo a chosnadh? 

Ciamar a sheall an t-ùghdar gun robh an rud seo 
glé mh6r? 

Cia mheud peata a tha agad fhéin? 

Passage No.10 


Tha còrr air bliadhna a nis bho mhothaich sinn do sholus anns 
an adhar; bho 'n uair sin chunnaic sinn e a h-uile feasgar eadar 
ochd is naoi. Solus soilleir dearg a bha a' falbh a null 's a nall 
anns an adhar. Cha do shaoil sinn m6ran dheth an toiseach, ach 
mar bu trice a bha sinn 'ga fhaicinn b' ann a b' fhaisge a bha e a' 
tighinn. Mar sin, bha e beagan na b' fhaisge oirnn a h-uile 
oidhche. 

Uill, an raoir, bha an solus na b' fhaisge na bha e a riamh. 
Dìreach aig naoi uairean sheall sinn suas do 'n adhar, agus cha 
robh e ann idir. Agus rud a bha glé neònach, thall anns an 
achadh, ged a bha an oidhche dubh dorch, bha sinn a' faicinn 
rud coltach ri bus agus fuam geur a' tighinn bhuaidhe. Bha sinn 
cinnteach gur ann 4 saoghal eile a bha e agus gur e seo an solus a 
bha sinn a' faicinn anns an adhar. Bha e a' deàrrsadh gu soilleir 
agus shaoil sinn gun robh daoine a' ruith timcheall air agus iad 
ag éigheachd. Ach cha robh sinn a' tuigsinn facal de na bha iad 
ag radh. 

Smaoinich sinn gun deidheadh sinn a null na b' fhaisge ach 
am faiceadh sinn dé a bha a' tachairt. Ach mar a b' fhaisge a bha 
sinn a' dol, bha am “bus” a' fàs na bu shoilleire, agus thàinig 
oirnn tilleadh oir bha e a' gortachadh ar sùilean. Dh'fhuirich 
sinn ùine mhath a' coimhead a null do 'n achadh agus aig ceithir 
uairean 's a' mhadainn chaidh na “daoine” a steach do 'n 
“bhus”. Chuala sinn sgriach mh6r uamhasach, agus dh'éirich 
am “bus” suas do 'n adhar agus chaidh e a mach 4 sealladh. 
Chan eil fhios am faic sinn an solus tuilleadh shuas anns an 
adhar. 





Questions on Passage No. 10 


Cuin a chunnaic iad an solus an toiseach? 

Dé cho tric 's a bha iad 'ga fhaicinn? 

An robh an solus 'na thàmh? 

An robh an solus a' fuireach an aon astar bhuapa? 
Cuin a dh'fhalbh an solus às an adhar? 

Carson a bha e neònach gum faiceadh iad rud 
anns an achadh? 

Dé a shaoil iad an uair a chunnaic iad an rud seo? 
Dé a shaoil iad a bha a' gluasad? 

An robh iad a' tuigsinn an rud a bha iad a' 
cluinntinn? 

Dé a thachair an uair a chaidh iad faisg air a' 
“'bhus''? 

Carson a thill iad? 

An ann airson ùine ghoirid a bha iad a' coimhead 
do 'n achadh? 

Dé a chunnaic iad a' tachairt aig ceithir uairean? 
Dé am fuam a bha ann? 

Dé a rinn am ''bus''? 

An robh iad 'ga fhaicinn fad na h-ùine? 

Dé a' cheist a tha air an ùghdar a nis? 

Am faca tu fhéin rud neònach mar seo a riamh? 

Passage No.11 


Cha deach Màiri a chadal an oidhche ud idir. Bha i a' 
fuireach gus an tilleadh Seòras. Bha an oidhche cho sàmhach a 
muigh 's a stigh, 's cha robh i a' cluinntinn càil ach diog a' 
ghleoca air a' bhalla. Thuirt Seòras rithe gum bitheadh e anmoch 
an uair a thilleadh e, agus gheall i dhà gum bitheadh ise fhathast 
an àirde an uair a thigeadh e. Bha i greis a' leughadh agus greis 
a' fighe gus nach bitheadh an tìde cho fada a' dol seachad. 

Aig ceithir uairean 's a' mhadainn chuala i càr a' stad, agus 
an uair sin bualadh cruaidh air an dorus. “Seo e mu dheireadh 
thall,” smaoinich i. Leum i chun an doruis gu grad, ach an sin 
bha polas agus ban-pholas 'nan seasamh. Cha mh6r nach do stad 
a cridhe an uair a chunnaic i iad, oir bha i cinnteach gun robh 
rud-eigin ceàrr. 

“Thigibh a steach,” ars' ise. “An e Seòras a tha ann? An 
robh tubaisd aige?” É 

“Bha,” ars' iadsan, “bha droch thubaisd ann. Bhuail an dà 
chàr 'na chéile, agus, uill, tha Seòras marbh. Thig còmhla ruinne. 
Tha fios againn càite an robh sibh a' dol leis an airgead a ghoid e.” 

Questions on Passage No. 11 


An robh Màiri 'na dùisg fad na h-oidhche? 

C6 ris a bha i a fuireach? 

Dé an seòrsa oidhche a bha ann? 

Dé am fuam a bha anns an rùm? 

Dé a bha Seòras air a radh rithe? 

Dé a thuirt ise ris? 

Ciamar a bha i a' cur seachad na tìde? 

Dé an dà fhuam a chuala i aig ceithir uairean? 
C6 ris a bha dùil aice? 

An tug i fada a' ruighinn an doruis? 

Cia mheud neach a bha aig an dorus? 

An do ghabh i eagal an uair a chunnaic i iad? 
Dé a bha i a' smaoineachadh? 

Dé a dh'iarr i air an fheadhainn a bha aig an dorus 
a dhèanamh? 

Dé a dh'fhaighnich i dhiubh? 

Dé a dh'innis iad dhi? 

Dé a dh'iarr iad air Màiri a dhèanamh? 

Dé a bha Seòras air a dhèanamh? 

Passage No.12 


Bho chionn còrr air ceud gu leth bliadhna bha boireannach 
a' fuireach anns a' Mhorbhairne agus an uair a chaill i a fear 
cha b' urrain dhi am màl a phàidheadh, agus smaoinich i gun 
deidheadh i gu caraid dhi air taobh eile na dùthcha. Bha astar 
fada aice ri dhol - deich mìle air còmhnard a' ghlinne agus an sin 
dìreadh cas gu mullach a' mhonaidh. 'S e an Céitean a bha ann 
agus bha a' mhadainn brèagha ciùin an uair a thog i oirre le 
leanabh dà bhliadhna air a gualainn; ach an déidh a' mheadhoin- 
latha thàinig sneachda nach fhacas a riamh a leithid aig an Am 
sin de 'n bhliadhna. 

Chum a' bhantrach oirre gus an do ràinig i na creagan gu 
h-àrd, ach bha an stoirm an sin cho uamhasach le sneachd 's 
nach b' urrainn dhi sabaid 'na aghaidh na b' fhaide. Cha robh 
taigh faisg 's bha an sneachda domhainn air an làr. Dé ghabhadh 
dèanamh? Chuir i dhith a' chuid bu mhotha de 'n bheagan 


aodaich a bha oirre agus phaisg i an leanabh ann. Rinn i . 


leabaidh dha le fraoch anns a' chreig agus cho luath 's a thuit e 
'na chadal dh'fhalbh i air ais a dh'iarraidh cuideachaidh. 

An ath latha fhuair an fheadhainn a bha 'ga lorg a corp fo 
'n t-sneachda; thuig iad carson a bha i air bheag aodaich, agus 
lean iad orra suas am monadh. Chuala iad an leanabh a' gul, 
agus fhuair iad e beò slàn, ann an aodach a mhàthar. 


(From SCE Higher Grade (Learners), 1968 - adapted) 


Questions on Passage No. 12 
Cuin a thachair an rud a tha air ìnnse? 1 
Càite an robh am boireannach a' còmhnaidh? 
Dé a thachair do 'n duine aice? 
Carson a dh'fhalbh i gu a caraid? 
Dé an seòrsa slighe a bha aice ri dhol? 2 
Dé an t-Am de 'n bhliadhna a bha ann? 1 
C6 a bha còmhla rithe? 
Ciamar a dh'atharraich an tìde? 2 
Càite an do stad am boireannach, agus carson? D 
An robh an t-àite seo aonranach? 





Dé a rinn i ris an neach a bha còmhla rithe? 2 
Cuin a dh'fhàg i an t-àite seo, agus carson? 2 
Dé a thachair dhi? 1 
Dé a rinn na daoine a bha 'ga lorg an uair sin? 1 
Dé am fuam a chuala iad? 1 


(20) 








Passage No.13 


Bha dùil aig Seumas 's aig Màiri rium aig seachd uairean. 
Agus sin an uair a ràinig mi an taigh aca. An uair a chaidh mi a 
steach bha am biadh air a' bhòrd, agus b' e a bha a' coimhead 
math. Shuidh sinn sìos agus dh' ith sinn ar suipear. An uair sin 
chaidh sinn a steach do 'n t-seòmar eile chun an teine, agus bha 
sinn a' bruidhinn air làithean ar n-òige anns an sgoil 's anns a' 
cholaisde. Bha sinn cuideachd a' cuimhneachadh air cuid de 'n 
fheadhainn a bha anns a' cholaisde còmhla ruinn. 

Cha robh an tìde fada a' dol seachad, agus bha Seumas agus 
Màiri a' coimhead ri chéile mar gun robh mise a' fuireach 
beagan ro. fhada. Co-dhiùbh, sheas mi airson falbh, ach dh'iarr 
Seumas orm suidhe sìos. Thuirt e rium gun robh rud aige ri radh 
rium. Shuidh mise mar a dh'iarr e, agus dh'fhalbh Màiri a mach 
às an rùm. 

“Tha mise,” arsa Seumas, “ann an trioblaid mhòir. Agus 
tha mi ag iarraidh gun cuidich thusa mi.” 

Dh'innis e dhomh an uair sin mar a bha e air dheireadh le 
pàidheadh an taighe agus nach robh aon sgillinn airgid aige. Bha 
eagal air gun cuireadh iad e fhéin is Màiri a mach As an taigh. 
Thuirt e rium gun robh e ag iarraidh trì cheud nota. An uair a 
bha e ag ìnnse seo dhomh bha e a' coimhead a steach do 'n teine 
agus a' bruidhinn ann an guth ìosal. 

Cha robh fios agam dé a dhèanainn. Cha b' urrainn dhòmhsa 
trì cheud nota a thoirt dhà, oir cha robh trì cheud nota agam. Bha 
mi glé dhuilich air son Sheumais. Thuirt mi ris a dhol do 'n 
bhanca agus gun tugadh iad dhà airgead airson mìos no dhà. 
Ach an uair sin dh'innis Seumas dhomh gun tug e ochd ceud nota 
às a' bhanca roimhe sin, agus nach do phàidh e air ais fhathast e. 


am 


D o^ wh 


Questions on Passage No. 13 


An robh an t-ùghdar fadalach a' ruighinn an taighe 
aig Seumas 's aig Màiri? 

Am bu toigh leis am biadh a bha air a' bhòrd? 
Càite an deach iad an uair a ghabh iad an suipear? 
C6 air a bha iad a' bruidhinn? 

An robh iad a' faireachdainn na tìde fada? 

Dé a smaoinich an t-ùghdar an uair a sheall 
Seumas is Màiri ri chéile? 

Dé a dh'iarr Seumas air a dhèanamh an uair a 
sheas e? 

Dé a rinn Màiri an uair a rinn an t-ùghdar seo? 

An robh Seumas ann an staid a bha duilich dha? 
Carson nach b' urrainn Seumas an taigh a 
phàidheadh? 

Carson a bha eagal air Seumas? 

Dé an cuideachadh a bha Seumas ag iarraidh? 
Ciamar a bha e ag ìnnse seo do 'n ùghdar? 
Carson nach b' urrainn do 'n ùghdar a 
chuideachadh? 

Ciamar a bha an t-ùghdar a' faireachdainn? 

Dé a dh'iarr an t-ùghdar air Seumas a dhèanamh? 
Carson nach b' urrainn do Sheumas seo a 
dhèanamh? 


at NNS ath aidh aidh 

Passage No.14 


Chòrd an càr glé mhath rium an uair a fhuair mi e an 
toiseach. Co-dhiùbh, bha e ùr, gorm agus faileasach. Cha robh e 
ach mìos a dh'fhàg mi an taigh leis airson a dhol a Ghlaschu, 
dhol a Ghlaschu, agus an déidh trì uairean a thìde air an aiseag, 
bha mi mu dheireadh air tìr-mòr. Cha deach mi a dh' Inbhir-Nis a 
riamh cho luath agus an déidh cupan tea is brioscaid an sin, thog 
mi orm a rithist. 

Bha mi mu dheich mìle deas air Inbhir-Nis an uair a 
dh'fhairich mi mar gun robh an càr a' casadaich. Cha deidheadh 
e idir cho luath 's bu chòir dhà agus bha eagal orm gun robh rud- 
eigin fada ceàrr air. C6ig mìle eile agus stad e. Nach mi a bha 
tàmailteach - càr brèagha ùr agus e air stad orm. Stad fear a bha 
a' dol seachad, agus cha b' fhada gus an tàinig feadhainn ann an 
làraidh bho gharaids a shealltainn ris a' chàr. Sheall iad ris. an 
einsean, sheall iad ri rud an siud, tharraing iad rud an àit' eile, 
ach As an siud cha ghluaiseadh an càr. Cheangail iad e ri dubhan 
mòr a bha air an làraidh, agus thug iad leotha e chun na 
garaidse. 

An uair a ràinig sinn a' gharaids, sheall feadhainn eile ris 
an einsean agus an ceann greiseig thàinig fear dhiubh a 
bhruidhinn rium. Thuirt e rium nach robh aon deur ola anns an 
einsean. Bha putan aig bonn an einsein nach robh dùinte ceart, 
agus bha an ola air sruthadh As. Cha ghabhadh càil dèanamh 
ach einsean ùr a chur ann. Rinn iad sin, ach cha do ràinig mise 
Glaschu idir. Cha robh air ach tilleadh dhachaidh. 

Uill, tha an càr agam fhathast, agus gu dearbha is mi a tha 
sgìth dheth. Cha robh agam ach trioblaid dheth bho fhuair mi e. 





Questions on Passage No. 14 


An robh an t-ùghdar toilichte leis a' chàr an uair a 
cheannaich e e? 

Cuin, an déidh dhà a cheannach, a dh'fhalbh an 
t-ughdar a Ghlaschu? 

Dé cho fada 's a thug e mus do ràinig e tìr-mòr? 
An tug e fada a' ruighinn Inbhir-Nis? 

Carson a stad e an Inbhir-Nis? 

Dé cho fada 's a bha e 4 Inbhir-Nis an uair a 
thòisich rudan a' dol ceàrr? 


Dé an taobh a chaidh e an uair a dh'fhàg e Inbhir- 


Nis? 

Dé cho fada 's a bha e A Inbhir-Nis an uair a stad 
an càr? 

Ciamar a fhuair e fios chun na garaidse? 

An d' fhuair an fheadhainn a thàinig bho 'n 
gharaids air an càr a chur ceart? 

Ciamar a thug iad an càr leotha? 

Dé a bha ceàrr air a'- chàr? 

Dé a thàinig orra a dhèanamh? 

An robh thusa a' feitheamh a riamh ann an càr 
briste? 

An do reic an t-ùghdar an càr? 

Ciamar a tha e a' faireachdainn mu 'n chàr? 
Carson a tha e a' faireachdainn mar seo? 

Passage No.15 


Bha e anmoch 's an latha 's anns a' bhliadhna, agus còmhla 
ri sin, cha robh mi eòlach air an àite. Co-dhiùbh, chum mi orm 
gus am faca mi solus a' tighinn 4 toll beag de dh'uinneig, agus 
bha an sin taigh beag dubh aig bonn na beinne. Chaidh mi suas 
chun an doruis, a dh'iarraidh fios mu 'n rathad, agus b' e bodach 
beag làidir a fhreagair mo ghnog air an dorus. Chuir e fàilte orm 
mar bu dual do Ghàidheal an latha ud a dhèanamh, agus cha 
robh air ach a dhol a steach còmhla ris. Air ìnnse adhbhar mo 
thuruis dhà, thuirt e: “Chan eil e idir furasda am Màm a ruighinn 
an nochd, agus 's e do bheatha, 'ille chòir, an oidhche fhad' 
fhoghair a chur seachad an seo.” 

Sheall mi air rathad a' Mhàim, agus sheall mi ris na speuran, 
agus smaoinich mi gun gabhainn comhairle mo charaid. Rinn mì 
mi-fhìn aig an taigh 's a' mhionaid, agus b' e sin taigh a' bhìdh 's 
a' choibhneis. 

Bha nigheanag og bhòidheach a' cur air dòigh na suipeir, 
agus ars' ise: “Cha chreid mi fhìn, athair, nach dèan a' phoit 
bheag an gnothach an nochd.” 

“Cha dèan, cha dèan, a rùin,” ars' am bodach, “'s dòcha gu 
bheil daoine a nuas an cnoc a dh'itheas pàirt de 'n bhuntàta.” 

Mar a thubhairt, b' fhìor. Cha robh e fada gus an robh an 
taigh aonranach làn de luchd-imeachd. An déidh na suipeir, 
lìonadh na pìoban, agus an ùine ghoirid chan fhaiceadh tu taobh 
eile an taighe le ceò tombaca; chaidh sgeul bho bheul gu beul, 
agus b' iad sin na sgeòil. 


(From SCE Ordinary Grade (Learners), 1971 - adapted) 


Questions on Passage No. 15 


An ann aig toiseach na bliadhna a bha an t-ùghdar 
anns an àite seo? 

An robh e air a bhith tric anns an àite seo? 

C6 As a thàinig an solus a chunnaic e? 

Càite an robh an taigh? 

Carson a chaidh e chun an taighe? 

Dé an seòrsa duine a thàinig chun an doruis? 

An deach iarraidh air an ùghdar a dhol a steach? 
Carson a dh'iarr an duine air an ùghdar fuireach an 
siud fad na h-oidhche? 

Dé an dà rud ris an do choimhead an t-ùghdar mus 
uirt e gum fuireadh e? 

An robh an duine coibhneil ris an ùghdar? 

C6 a bha a' dèanamh na suipeir? 

Dé a bha i a' bruich anns a' phoit? 

Carson a bha an duine ag iarraidh oirre a' phoit 
mhòr a chur air? 

An tàinig mòran chun an taighe? 

Dé a bha na daoine a' dèanamh an déidh na 
suipeir? 

Am bi luchd-imeachd a' tadhal ort fhéin? 

Passage No.l6 


Tha na làithean an seo cho blàth. Tha mi a' faireachdainn 
an ìre mhath. A bheil cuimhne agaibh na seachdainean a 
bhithinn air an leabaidh le tinneas? 

Tha nis trì seachdainean bho thàinig mi an seo 's cha robh 
mi a muigh ach Latha na Sàbaid. Chan eil m6ran a' tadhal na 
h-eaglais an seo. Tha am ministear uamhasach aosd. Chan eil mi 
a' smaoineachadh gun robh barrachd air dusan innte. Dh'iarr e 
orm a dhol a mach chun an taighe, ach chan eil fhios agam cuin a 
théid mi suas. 

'S e balach uamhasach snog a th' ann an Seòras. 'S e mac iasgair 
a tha ann. Chan eil a mhàthair beò 's tha dithis pheathraichean 
aige. Bha e ag ìnnse dhomh mu dheidhinn an iasgaich - a' fàgail 
port 's a' ghealach ris, 's na h-òrain a bhitheadh iad a' seinn, 's a' 
ghrian ag éirigh. 

Tha Seòras ag iarraidh orm a dhol dhachaidh còmhla ris air 
son seachdain aig na làithean saora. Dé tha sibh a' 
smaoineachadh? 

Chaidh mi fhìn 's e fhéin cuairt an dé. Leis an fhìrinn ìnnse 
bha mo cheann goirt. Ghabh sinn sìos an t-sràid mhòr. B' e latha 
grianach a bh' ann a' lasadh air clachan nan taighean. Bha na 
bùthan dùinte. Ghabh sinn sìos sràid fhada eile 's mu dheireadh 
thàinig sinn chun na pàirce-sa ri taobh aibhne. Chan fhaca sibh a 
leithid de shìtheanan a riamh, gorm is uaine is dearg. Laigh mi 
sìos anns a' phàirc a' coimhead nan sgòthan beaga geala a' 
gabhail seachad air a' ghorm. 'S fhada bho nach do dh'fhairich 
mi cho ciùin. 


(From An Dubh Is An Gorm, Roinn nan Cànanan Ceilteach, 
Oilthigh Ghlaschu, 1963 - adapted) 


Soon 


Questions on Passage No. 


Ciamar a tha slàinte an ùghdair? 

C6 air a tha e a' cuimhneachadh? 

Dé fhad 's a tha bho dh'fhàg e an taigh? 

An robh m6ran sluaigh anns an eaglais Latha na 
Sàbaid? 

Dé a dh'iarr am ministear air an ùghdar a 
dhèanamh? 

Dé a tha athair Sheòrais a' dèanamh? 

Cia mheud piuthar a tha aig Seòras? 

Dé a bha Seòras ag ìnnse do 'n ùghdar mu 'n 
iasgach? 

An do rinn an t-ùghdar suas inntinn a dhol 
dhachaidh còmhla ri Seòras aig na làithean saora? 
Dé an seòrsa latha air an deach iad cuairt? 

Càite an robh a' phàirc? 4 

An robh na sìtheanan pailt anns a' phàirc? 

Dé a chunnaic an t-ùghdar an uair a laigh e sìos? 
Ciamar a bha an t-ùghdar a' faireachdainn? 

Dé a bhitheas tusa agus do charaid a' dèanamh? 


-— 

Passage No.17 


Tha mi a' cur na litreach seo thugaibh cho luath 's as 
urrainn dhomh. Tha mi air am baile mòr a ruighinn, 's tha mi 'n 
dràsda 'nam shuidhe ris an teine a' sgrìobhadh. Thug an trèana 
seachd uairean a thìde air an t-slighe, 's am bàta ceithir. B' e 
oidhche chiùin a bh' ann 's bha mi 'nam leabaidh - mar a 
dh'òrdaich sibh. Troimh 'n oidhche chuala mi òrain. Tha mi a' 
smaoineachadh gur e na sgoilearan a bh' ann. Nuair a dhùisg mi 
anns a' mhadainn chunnaic mi an t-Eilean Sgitheanach 's a' 
ghrian ag éirigh as a' cheò: bha i uamhasach bòidheach, mar 
bhrataich. 

Aig cò6ig uairean 's a' mhadainn chaidh sinn air tìr anns a' 
Chaol. Cha robh càil ri fhaicinn ach portairean. Bha na 
faoileagan 'nan dùisg 's a' sgriachail. 'S an trèana che fada. 'S 
beagan ceò ag éirigh aisde. Bha triùir còmhla rium anns an 
trèana - triùir sgoilearan - Ruaraidh is Tormod is Seòras. Bha a 
h-uile duin' acasan air a bhith anns an oilthigh roimhe. Tha iad 
làn de spòrs. Chan eil iad a' tuigsinn na chaidh a dhèanamh 
dhaibh. Bha iad a' sealltainn ri mo mhàileid ùir: an te a 
cheannaich sibh fhéin dhomh. 'S m' aodach cuideachd ùr. Chuir 
e iongantas orra mar a bha mi a' leughadh Homer 's iad fhéin a' 
leughadh Agatha Christie. Co-dhiùbh, chan e droch bhalaich a 
th' annta ged a tha iad aotrom. Bha iad ag obair fad nan làithean- 
saora - fear aca aig a' Hydro Electric. 

Leis an fhìrinn ìnnse tha Seòras gu bhith a' fuireach anns an 
aon taigh tium. Tha e naoi bliadhna deug, tapaidh, mear. 'S ann 
&s a' Chaol fhéin a tha e. 'S e iasgair a tha 'na athair. Bha esan 
ag iasgach fad nan làithean-saora. Chan eil mi a' smaoineachadh 
gu bheil fios aige air m6ran mu dheidhinn Homer. Ach tha mi de 
'n bheachd gu bheil ceann math air. 

Tha an taigh comhfhurtail, ach tha bean an taighe, tha mi a' 
smaoineachadh, déidheil air airgead. Tha 'n duine aice ag obair 
air na busaichean, 's dà leanabh aca. Chan e nach eil i gasda gu 
leòr. 


(From An Dubh Is An Gorm, Ròinn nan Cànanan Ceilteach, 
Oilthigh Ghlaschu, 1963 - adapted) 


Questions on Passage No. 17 


Dé a tha an t-ùghdar a' sgrìobhadh? 

Ciamar a chaidh e do 'n bhaile mhdr? 

Dé a chuala e an uair a bha e 'na leabaidh? 
Ciamar a bha an t-sìde anns a' mhadainn? 

Cuin a ràinig e an Caol? 

Dé a bha e a' cluinntinn anns a' Chaol? 

Dé an seòrsa gillean a bha còmhla ris anns an 
rèana? 

Dé na rudan ùra a bha aig an ùghdar? 

Dé a bha e a' dèanamh anns an trèana? 

Càite an robh Seòras gu bhith a' fuireach? 

Dé a bha Seòras a' dèanamh aig na saor-làithean? 
Dé an obair a bha aig athair Sheòrais? 

Dé an seòrsa taigh anns an robh an t-ùghdar a' 
fuireach? 

Cia mheud a bha anns an teaghlach còmhla ris an 
robh e a' fuireach? 

An robh bean an taighe coibhneil? 

Cia mheud a tha anns an teaghlach agad fhéin? 





No 

Passage No.18 


An uair a rinn Màiri suas a h-inntinn gun tilleadh i 
dhachaidh, sgrìobh i gu a màthair a dh'ìnnse dhi. Dh'fhàg Màiri 
an taigh an uair a bha i òg; cha robh i ach sia bliadhna deug a 
dh'aois agus cha robh i air a màthair fhaicinn bho 'n uair sin. 
Bha i a nis ochd air fhichead 's i pòsda agus triùir chloinne aice. 
An uair a leugh a màthair an litir abair gun robh i toilichte. 

Bha dùil ri Màiri Di-sathuirne air an aiseag aig leth uair an 
déidh ochd. Bha i fhéin 's an teaghlach a' dol a thighinn anns a' 
chàr. Rinn a màthair biadh a bhitheadh aca an uair a thigeadh 
iad - brot, feòil air a ròstadh agus mìlsean 'na dhéidh. 
Cheannaich i rudan do 'n chloinn - suiteas agus rudan airson 
cluiche. 

Aig seachd uairean chuala màthair Màiri gnogadh aig an 
dorus. Sheall i a mach air an uinneig agus bha càr m6r geal a 
muigh air an rathad. Dh'fhosgail i an dorus, ach an sin bha am 
polas agus am ministear 'nan seasamh anns an uisge. 
Dh'aithnich i gun robh rud-eigin fada ceàrr. Dh'innis iad dhi gun 
robh tubaist air a bhith aig Màiri 's aig an teaghlach anns a' 
chàr. Chaidh an càr bho 'n rathad aig drochaid agus chaidh iad 
uile a mharbhadh. 

Thuit i chun an làir an uair a chuala i an naidheachd, agus 
cha robh i fhéin beò ach seachdain an déidh sin. 





Questions on Passage No. 18 


Ciamar a leig Màiri fios gu a màthair gun robh i a' 
tighinn dhachaidh? 1 
An robh Màiri aosda an uair a dh'fhalbh i bho 'n 

taigh? 1 
Am faca a màthair i bho dh'fhalbh i? 1 
Ciamar a bha a màthair a' faireachdainn an uair a 
fhuair i a mach gun robh Màiri a' tighinn? 

Ciamar a bha Màiri a' dol a thighinn? 2 
C6 a bha a' tighinn còmhla rithe? 

Dé am biadh a rinn màthair Màiri dhaibh? 
Dé a fhuair i do 'n chloinn? 2 
Dé am fuaim a chuala i aig seachd uairean? 

Dé a chunnaic i an uair a choimhead i a mach? 
Dé an seòrsa feasgar a bha ann? 

Innis dé an naidheachd a bha aig a' pholas 's aig 
a' mhinistear do mhàthair Màiri. 3 
Dé a thachair dhi an uair a chuala i an naidheachd? 
Dé cho fada 's a bha i fhéin beò an déidh dhi an 
naidheachd fhaighinn? 1 


[ev] 

Passage No.19 


Bha m6ran aig Iain 's aig Seumas ri dhèanamh Di-luain. Cha 
robh an samhradh buileach air tighinn fhathast, ach bha iad ag 
iarraidh faighinn air falbh mus bitheadh na rathaidean ro 
thrang. Lìon iad an càr le stuth feasgar Di-luain agus lìon iad an 
tanca le ola. Chaidh iad do 'n leabaidh tràth oir dh'fheumadh iad 
a bhith iar an casan Di-màirt beagan an déidh ceithir uairean 's 
a' mhadainn. Bhitheadh am bàta a' falbh aig leth uair an déidh 
còig 's dh'fheumadh iad an càr a chur air bòrd roimh chòig 
uairean. 

Ach, eadar dà uair is trì dhùisg Iain agus e a' cluinntinn 
fuaim neònach a muigh. Bha fios aige gun robh cuid-eigin an siud. 
Cha do chuir e thuige an solus idir, oir, nam faiceadh an duine a 
bha a muigh solus, ruitheadh e air falbh. Sheall Iain a mach air 
an uinneig, agus bha fear an sin le pìob rubair aige ann an tanca 
a' chàir agus an ola a' dòrtadh troimh 'n phìob a bhroinn 
canastair a bha 'na làimh. Dh'fhosgail Iain an uinneag agus 
dh'éigh e. Ach ma dh'éigh, chuir an duine an ceann do 'n 
chanastair - agus a mach leis. 

Chuir Iain léine agus briogais air agus chaidh e a mach chun 
a' chàir. Cha robh deur ola air fhàgail - 's rud bu mhiosa, cha 
robh aon gharaids fosgailt aig an Am ud 's a' mhadainn. Dhùisg e 
Seumas, agus cha mhòr nach cluinneadh tu éigheachd Sheumais 
aig ceann eile a' bhaile. 





Questions on Passage No. 19 


An robh lain agus Seumas dìomhain Di-luain? 
Dé an t-Am de 'n bhliadhna a bha ann? 

Dé a rinn iad Di-luain? 

Am feumadh iad éirigh tràth Di-màirt? 

Cuin a dh'fheumadh iad a bhith aig a' bhàta? 
Carson a dh'fheumadh iad a bhith aig a' bhàta aig 
an Am seo? 

Dé a thug air lain dùsgadh? 

Carson a dh'éirich e anns an dorchadas? 

Dé a chunnaic e a muigh? 

Dé a thachair an uair a dh'éigh lain? 

Ciamar a bha cùisean glé dhuilich a nis? 

Dé a rinn Seumas an uair a dhùisg lain e? 
Cuin a bhitheas tusa a' dèanamh moch-eirigh? 


BA rah pail 

Passage No.20 


An uair a ràinig sinn an taigh-òsda bha sinn fuar agus 
fliuch. Bha e a nis aon uair deug agus bha sinn air a bhith a' 
coiseachd fad an latha. Cha robh sinn ag iarraidh ach leabaidh 
is bracaist anns an taigh-òsda, oir dh'fheumadh sinn a bhith air 
ar cois a rithist anns a' mhadainn. Chuir sinn na bagaichean sìos 
air an làr agus bhuail sinn an glag. 

An ceann trì mionaidean, a dh'fhairich sinne cho fada ri 
uair a thìde, thàinig boireannach chun an doruis. Bha aodach 
fada dubh oirre agus lampa aice 'na làimh. Dh'iarr i a steach 
sinn, agus ged a bha dùil againn gum bitheadh e glé dhorch a 
stigh an uair a chunnaic sinn an lampa aig a' bhoireannach, 's 
ann a bha an t-àite làn de sholuis. Bha ceòl a' tighinn A rùm mu ar 
coinneimh agus bha an t-àite a' coimhead glan agus blàth. Is e a 
bhitheadh math biadh agus cadal fhaighinn. 

Thug am boireannach suas an staidhre sinn agus sheall i 
dhuinn far an robh an rùm againn. “Chan fheum sibh bracaist,” 
ars' ise, “oir cha tig a' mhadainn idir.'' An uair a chuala sinn seo 
dh'aithnich, sinn gun robh rud-eigin neònach ann, agus thug sinn 
taing dhi air son an ruma 's thuirt sinn rithe nach robh sinn a' dol 
a dh'fhuireach idir. Leugh sinn anns a' phaipear an déidh sud 
gun deach an taigh-òsda 'na theine an oidhch' ud, agus cha 
d'fhuair duine As beò. 





N 


Questions on Passage No. 20 


An robh e anmoch an uair a ràinig iad an taigh- 
òsda? 

An robh iad a' dol a dh'fhuireach fada ann? 

Dé a rinn iad an uair a ràinig iad? 

Dé an ùine a chaidh seachad mus tàinig cuid-eigin 
chun an doruis? 

Dé a bha aig a' bhoireannach? 

Dé a chuir iongnadh orra an uair a chaidh iad a 
steach? 

Dé a bha iad a' cluinntinn? 

C6 ris a bha an t-àite coltach? 

C6 ris a bha dùil aca? 

Càite an robh an rùm aca? 

Dé a thuirt am boireannach riutha? 

Dé a rinn iadsan an uair sin? 

Dé a thachair aig an taigh-òsda an oidhch' ud? 
Càite an d'fhuair iadsan a mach mu dheidhinn an 
rud a thachair? 

Dé cho tric 's a bha thusa a' fuireach ann an taigh- 
òsda am bliadhna? 

Passage No.21 


Cha robh an taigh idir cho beag 's a bha dùil againn. Bha 
mòran chraobhan a' fàs mun cuairt air, agus mu leth cheud slat 
bho bheulaibh an taighe bha abhainn a' ruith. Cha robh an 
abhainn ach beag, ach tha e coltach gum bitheadh i gu math àrd 
ann an dùbhlachd a' gheamhraidh. Bha an taigh fhéin faisg air 
ceud bliadhna dh'aois. 

Stad sinn an càr agus choisich sinn 'nar dithis air ar socair 
suas chun an doruis. Thionndaidh sinn an iuchair anns a' ghlais 
agus dh'fhuasgail an dorus mòr trom le dìosgail uamhasach - bha 
droch fheum aige air ola. An uair a sheas sinn a stigh bha e 
furasda fhaicinn nach robh duine air fuireach ann fad chéig 
bliadhna, dìreach mar a dh'innis Dòmhnull dhuinn. Bha an t-àite 
salach agus dorcha. Ach chòrd e ruinn - taigh m6r làidir gun aon 
bhoinne uisge ri fhaicinn air na ballachan. 

Rinn sinn suas ar n-inntinnean gun tugadh sinn air an 
t-suim airgid a bha Dòmhnull ag iarraidh - fichead mìle nota. Bha 
sinn glé thoilichte gun robh e leinn fhéin a nis agus thòisich sinn 
a' bruidhinn air mar a chuireadh sinn air dòigh e. Bha sin mus do 
bhuail an dealanaich an taigh - an ceann seachdaine cha robh 
clach air muin cloiche dheth. 





Questions on Passage No. 21 


Dé a chuir iongnadh orra mu 'n taigh an uair a 


chunnaic iad e? 1 
Dé a bha timcheall air an taigh? 1 
Dé cho fada 's a bha an abhainn bho 'n taigh? 1 
Ciamar a bhitheadh an abhainn ag atharrachadh 

anns a' gheamhradh? 1 
An robh an taigh aosda? 1 
Ciamar a thàinig iad chun an taighe? 1 
Ciamar a bha fios aca gun robh feum aig an dorus 

air ola? 1 
Dé a bha D6mhnull air ìnnse dhaibh? 2 
Ciamar a dh'aithnich iad gun dh'innis D6mhnull an 
fhìrinn dhaibh? D 


Carson a chòrd an taigh riutha? 

An do rinn iad suas an inntinnean an taigh a 
cheannach? 

Ciamar a bha iad a' faireachdainn mu dheidhinn? 
Dé a bha iad ag radh ri chéile mu dheidhinn? 

Dé a thachair do 'n taigh seachdain an déidh sin? 
Innis mu dhòigh sam bith anns an deach rud-eigin 
ceàrr ort fhéin? 2 

Passage No.22 


Ràinig sinn an t-eilean mu mheadhon-latha agus bha sinn glé 
sgìth. Bhitheadh m' athair ag ìnnse dhuinn gun robh seann 
thaighean air an eilean ach nach robh duine beò a' fuireach air 
an eilean a nis. Choisich sinn suas bho 'n chladach chun an 
t-seann bhaile agus bha sinn cinnteach gun robh sinn a' faicinn 
ceò ag éirigh 4 aon de na taighean - aon de 'n bheagan a bha ann 
le mullach orra. Is dòcha gur e cuideigin a bha ann air saor- 
làithean no cuideigin a bha ag iarraidh faighinn a mach mu 'n 
eilean, mar a bha sinn fhéin. 

Chaidh sinn suas chun an taighe seo agus ghnog sinn air an 
dorus. Chuala sinn cuideigin a stigh ag éigheachd agus 
dh'fhosgail an dorus. An sin bha bodach le feusaig liath, seann 
bhriogais agus léine shalach. Sheall e ruinn airson mionaid 's an 
uair sin dhùin e an dorus gun fhacal a radh. 

Dh'fhalbh sinne bho 'n taigh cho luath 's a b' urrainn dhuinn 
agus sìos air ais chun a' chladaich. Bha eagal ar beatha oirnn. 
Agus, fad na tìde bha sinn a' smaoineachadh air a' bhodach 's 
gun fhios againn carson a bha e 'na aonar air an eilean. An uair 
a ràinig sinn dhachaidh dh'innis sinn do 'n h-uile duine mu 'n 
fhear a bha air an eilean. Ach cha do chreid duine sinn; 's ann a 
thuirt iad ruinn gur e a bha ann rud a chunnaic sinn 'nar cadal. 








ah d 


Questions on Passage No. 22 


Ciamar a bha iad a' faireachdainn an uair a ràinig 
iad an t-eilean? 

Càite an cuala iad mu 'n eilean? 

Carson nach robh dùil aca duine sam bith fhaicinn? 
Ciamar a chaidh iad bho chladach an eilein chun a' 
bhaile? 

Dé a chunnaic iad air an slighe chun a' bhaile? 

Dé an seòrsa staid anns an robh a' chuid bu 
mhotha de na taighean? 

Dé a bha iad a' smaoineachadh a bha an rud a 
chunnaic iad a' ciallachadh? 

Dé a bha iad a' cluinntinn mus do dh'fhosgail 
dorus an taighe? 

Dé an t-aodach a bha air a' bhodach? 

An do dh'iarr am bodach a steach do 'n taigh iad? 
An do bhruidhinn e riutha? 

Càite an deach iad an déidh am bodach fhaicinn? 
Carson a bha cabhag orra a nis? 

Dé a' cheist a bha orra mu 'n bhodach? 

C6 dhà a dh'innis iad mu dheidhinn? 

Dé a bha daoine ag radh riutha mu 'n rud a 
chunnaic iad? 

Passage No.23 


Ged nach robh Seòras ach dà bhliadhna dheug a dh' aois 
bhitheadh e tric a' dol a dh'iasgach gu loch a bha mu leth mhìle 
air falbh bho 'n taigh. Di-ardaoin dh'fhalbh e mar a b' àbhaist mu 
chòig uairean, agus thug e Dìleas, an cù, leis. Ràinig iad an loch 
agus chuir Seòras an t-slat ri chéile, 's chuir e boiteag mhòr 
dhearg air an dubhan. Cha robh e fada gus an robh trì bric 
bhrèagha aige aig oir an loch. 

Ach thòisich an t-uisge a' dòrtadh. Phaisg Seòras an t-slat 
agus thuirt e ris fhéin gum feumadh e a dhol dhachaidh mus 
bitheadh e fliuch. Ach càit an robh Dìleas? Cha robh Seòras 'ga 
fhaicinn idir. Thòisich e ag éigheachd 's a' feadalaich ri Dìleas, 
ach cha robh e a' tighinn. Dh'fhalbh Seòras bochd 'ga lorg. An 
ceann fichead mionaid chunnaic e Dìleas agus e a' dèanamh toll 
mòr anns an talamh. Sheall Seòras do 'n toll, agus dé a bha anns 
an toll ach cnàmhan, coltach ri cnàmhan duine. 

Ruith Seòras agus Dìleas dhachaidh cho luath 's a b' urrainn, 
dhaibh agus bha iad bog fliuch an uair a ràinig iad an taigh.' 
Dh'innis Seòras do athair mu 'n rud a lorg Dìleas agus chaidh 
athair a dh'ìnnse do na polais. An ceann m6ran sheachdainean 
fhuair iad a mach gun robh na cnàmhan còrr air ceud bliadhna a 
dh' aois - ach chan eil fhios fhathast c6 a lorg Dìleas anns a' 
mhonadh faisg air an loch. 





Questions on Passage No. 23 


An robh Seòras aosd aig an 4m a bha seo? 
Càite an robh an loch aig am bitheadh e ag 
iasgach? 

Dé an t-ainm a bha air a' chù? 

C6 leis a bha Seòras ag iasgach? 

Dé an seòrsa éisg a fhuair e? 

Carson a smaoinich Seòras gum feumadh e a dhol 
dhachaidh? 

Dé a rinn Seòras ach an tilleadh an cù? 

Dé a rinn Seòras an uair nach tàinig an cù? 
Cuin a chunnaic e an cù? 

Dé a rinn an cù? 

Dé a chunnaic Seòras far an robh an cù? 
Càite an deach Seòras agus an cù an uair sin? 
Ciamar a bha iad an uair a ràinig iad? 

Dé a rinn athair Sheòrais? 

Dé a fhuair iad a mach mu 'n rud a chunnaic 
Seòras agus an cù? 

Dé nach d' fhuair iad a mach mu 'n rud a chunnaic 
iad? 

An do lorg thusa rud annasach a riamh? 


saidhe BH “Sali adh, 

Passage No.24 


An uair a ràinig Alasdair an taigh bha an dorus fosgailte. 
Cha do ghnog e idir, agus a steach leis. Bha e a' smaoineachadh 
gun robh athair 's a mhàthair a stigh, agus dh'éigh e gun robh e 
air tighinn. Cha do fhreagair duine e. 

Chaidh e a steach do 'n chidsin, agus chunnaic e dà chupan 
shalach agus spàin agus dà thruinnsear air a' bhòrd. Bha an 
cidsin glan gu leòr ach bha e glé fhuar. Shaoil e nach robh duine 
air a bhith ann bho chionn fhada. 

Suas leis do 'n t-seòmar cadail. Mo chreach. Bha aodach air 
feadh an làir, bha an dà phreas mhòr fosgailte, bha an sgàthan 
briste agus an leabaidh air a toirt As a chéile. Ghabh e eagal an 
uair a chunnaic e seo, agus cha robh lorg air athair no air a 
mhàthair. Dé a dhèanadh e? 

Chaidh e gu taigh Chaluim an ath dhorus. Thuirt Calum ris 
gun robh athair 's a mhàthair air làithean saora, ach cha robh 
fios aige càite. 

Dh'innis Alasdair do Chalum gun robh robairean anns an 
taigh. Cha robh Calum air fuam a chluinntinn idir agus chaidh e 
fhéin agus Alasdair a ghlasadh an taighe. Cha b' urrainn dhaibh 
càil a dhèanamh ach sin gus an tilleadh athair agus màthair 
Alasdair ach cur a dh'iarraidh nam polas. Agus sin a rinn iad. 








Questions on Passage No. 24 


An robh an dorus dùinte an uair a ràinig Alasdair? 
C6 a bha e a' smaoineachadh a bha anns an taigh? 
Dé a rinn e an uair a chaidh e a steach? 

An do bhruidhinn duine ris? 

Dé an rùm do 'n deach e an toiseach? 

Cia mheud rud a bha air a' bhòrd? 

Carson a smaoinich e nach robh duine anns an 
rùm seo bho chionn fhada? 

Dé an dara rùm do 'n deach e? 

Dé a chunnaic e an sin? 

Ciamar a bha e a' faireachdainn? 

Dé a' cheist a chuir e air fhéin? 

Dé an t-ainm a bha air nàbaidh athar? 

Carson nach robh athair 's a mhàthair aig an taigh? 
Carson nach d' fhuair Alasdair a mach càite an 
orgadh e athair 's a mhàthair? 

An robh fios aig an nàbaidh dé a bha air tachairt 
anns an taigh? 

Dé an dà rud a rinn an nàbaidh agus Alasdair? 

An deach càil a ghoid às an taigh agadsa a riamh? 

Passage No.25 


An uair a bha an saoghal òg bha daoine treuna ann, ris an 
canadh iad an Fhiann. B' e Cumhal a b' ainm do aon de na daoine 
seo, agus bha mac aige aige air an robh Fionn. 

An uair a bha Fionn 'na leanabh beag, mharbhadh athair 
ann an aon de na blàraibh a chuir an Fhiann 'nam measg fhéin. 
Bha eagal air a mhàthair gun tigeadh naimhdean athar a 
dh'iarraidh an leanaibh, agus mar sin chuir i e a mach do na 
coilltean fàsail air chùram dithis mhnathan eòlach. 

Phòs a mhàthair rìgh an déidh sin, ach cha do leig i Fionn 
beag 4s 'a cuimhne. Dh'fhalbh i astar fada gus an do lorg i an 
t-àite anns an robh an leanabh. Fhuair i e 'na shuain chadail, 
agus thog i e 'na làmhan gu socair, agus phòg i e. Sheinn i òran 
milis binn dha, agus an sin thog i oirre. 

Bha an dithis mhnathan ud a' toirt an aire air gus an do 
dh'fhàs e suas. Latha de na làithean chaidh e a mach agus 
chunnaic e lach a' snàmh air loch. Thilg e clach oirre, agus 
gheàrr sin na sgiathan aice. Rug e oirre agus thus e leis 
dhachaidh i. Is i siud a' chiad shealg a rinn Fionn. 

Ged nach robh e riamh ann an sgoil mar a tha na gillean 
againne an diugh, cha robh e idir a' cur seachad a'làithean 'na 
thàmh. Bhitheadh e a' snàmh gach dàrna latha. Chuireadh na 
mnathan a mach air an loch e, agus leigeadh iad leis tighinn gu 
tìr mar a b' fheàrr a dh'fhaodadh e. 

Dheidheadh e a mach do 'n achadh far an robh gearrain gu 
leòr a' ruith bho chnoc gu cnoc. Bha aige ri an cumail cruinn ann 
an àitean àraidh, agus is ann le bhith a' ruith timcheall orra a 
bha a chasan mu dheireadh cho luath ri casan féidh. 


(From Leabhraichean Leughaidh, Leabhar II Fionn I le I. N. 
Macleòid - An Comunn Gàidhealach - adapted) 


Questions on Passage No. 25 


An ann bho chionn ghoirid a bha an Fhiann ann? 
Dé an t-ainm a bha air athair Fhinn? 

Ciamar a chaidh athair Fhinn a mharbhadh? 
Carson a chuir a mhàthair Fionn a mach do na 
coilltean? 

Cuin a chaidh a mhàthair 'ga iarraidh a rithist? 
Dé a bha e a' dèanamh an uair a lorg i e? 

Dé a rinn i dìreach mus do dh'fhalbh i leis? 

Dé cho fada 's a bha na mnathan a'toirt an aire 
air? 

Ciamar a gheàrr Fionn sgiathan na lacha? 

Dé a rinn e an uair a gheàrr e a sgiathan? 

An robh foghlum aig Fionn? 

Dé cho tric 's a bhitheadh Fionn a' snàmh? 

Dé a bha na gearrain a' dèanamh anns an achadh? 
Dé a bha Fionn a' dèanamh ri na gearrain? 

Dé cho luath 's a ruitheadh e mu dheireadh? 

A bheil fios agad air sgeulachdan eile mar seo? 

Passage No.26 


Bha Iain 'na shuidhe ris an teine a' leughadh a' phàipeir. 
Bha tuigse mhòr aig Iain ged nach robh e air m6ran siubhail a 
dhèanamh. Bha e an dràsda a' leughadh mu dheidhinn na bha na 
Ruiseanaich a' dèanamh ann an obair rocaidean. Bha Iain de 'n 
bheachd gun robh daoine a' fàs cho eòlach air a h-uile càil agus 
gun robh iad 'gan cur fhéin ann an cunnart. Ach aig a' cheart Am 
cha robh Iain ag radh nach tàinig rudan matha As an eòlas ùr a 
bha daoine air fhaighinn. Thòisich seo smuaintean 'na inntinn 
agus leig e dhaibh ruith; a' phìob 'na bheul agus a chasan ri oir 
an teine, thuit am pàipear air aodann, agus bha e ri norradaich. 

Dhùisg e air madainn fhuair, fhliuich. Bha fios aige gun robh 
e glé thràth anns a' mhadainn oir nam bitheadh daoine air 
tòiseachadh a' gluasad thionndaidheadh an fheadhainn a bha a' 
sealltainn as déidh na h-aimsire an t-uisge dheth. Anns a' 
bhliadhna dà mhìle, c6ig ceud agus a trì cha bhitheadh uisge no 
sneachd a' cur dragha air duine sam bith. Bhitheadh iad uairean 
'ga thionndadh air air sgàth na dhà no thrì bheathaichean a bha 
fhathast fiadhaich. A bharrachd air sin bha uisge air a dhol a 
mach A fasan bho chionn ceud bliadhna. Bha e furasda gu leòr 
bùrn a dhèanamh. 

Sheall Iain ris an uaireadair. Bha e leth uair an déidh c6éig. 
Gun charachadh, nigh e e fhéin agus dh'ith e a bhiadh. Ann an 
àite anns an robh an tìde dìreach mar a dh'iarradh tu cha robh 
feum air aodach ann. Gun duine eile a dhùsgadh dh'fhalbh e a 
mach troimh 'n bhalla. Cha robh dorsan r' am faicinn an diugh 
ach an siud 's an seo ann an taighean nam fìor dhaoine bochda. 
Chunnaic e gur anns a' ghàrradh a bha e. “Tha Peigi air an 
gàrradh atharrachadh an diugh a rithist,” smaoinich e. An dé 's 
ann air taobh eile an taighe a bha e. Cha robh fhios aig Iain is 
cha robh dragh aige. An dé bha a' chlann air a bhith ann an 
Africa, far an robh na daoine fhathast a' bruidhinn na Gàidhlig 
ged a bha i air bàsachadh anns a h-uile àite eile de 'n t-saoghal. 


(From Rosg nan Eilean - Togail Chaisteal Anns Na Neòil le 
Dòmhnall Moireach - Roinn nan Cànanan Ceilteach, Oilthigh 
Ghlaschu, 1966 - adapted) 

Questions on Passage No. 26 


An robh lain air a bhith ann am mòran àitean? 
Càite an robh e a' leughadh mu na Ruiseanaich? 
Dé a bha e a' leughadh mu na Ruiseanaich? 
Carson a bha lain a' smaoineachadh gun robh 
daoine 'gan cur fhéin ann an cunnart? 

An robh Iain de 'n bheachd gun robh a h-uile càil 
mu 'n eòlas ùr dona? 

Innis mar a bha lain an uair a thòisich na 
smuaintean a' tighinn 'na inntinn. 

Ciamar a bha fios aige gun robh e tràth an uair a 
dhùisg e? 

An robh mòran de bheathaichean fiadhaich ann aig 
an Am: seo? 

Carson nach robh mòran feum air uisge As an 
adhar? 

Dé a rinn lain gun ghluasad As a chathair no As a 
leabaidh? 

Carson nach fheumadh e aodach a chur air? 

An do rinn e fuam an uair a chaidh e a mach? 
Carson nach deach e a mach troimh dhorus? 

C6 dhà a mhothaich e an uair a chaidh e a mach? 
Càite an robh a' Ghàidhlig air a bruidhinn fhathast? 
Am bi thu fhéin a' smaoineachadh air rudan mar 
seo? 

Passage No.27 


Bha e 'na sheasamh aig a' chloich-chuimhne airson an 
fheadhainn a chailleadh anns a' chiad chogadh mhòr. B' e duine 
aosd a bh' ann, timcheall air trì fichead 's a deich. Bha a bhonaid 
'na làimh dheis, a dhà chois ri chéile, 's a dhruim dìreach. Bha 
fhalt a' gluasad gu socair anns a' bheagan gaoithe. 
Dh'aithnicheadh duine gun robh e 'n ìre mhath beartach oir bha 
a dheise ghlas a' coimhead daor, a bhrògan a' deàrrsadh mar 
ghloine, 's a léine de shìoda gheal. 

Chuala e duine ri thaobh ag radh, “Feumaidh e bhith gun 
robh e fhéin anns a' chogadh.” 'S dh'fhairich e dithis no triùir a' 
sealltainn ris. Theab e seasamh na bu dìriche ach cha do rinn e 
sin. Os a chionn bha an t-adhar sìmplidh gorm 's rinn e gàire 
beag leis fhéin. Chuala e glagan na h-eaglaise a' bualadh. 

Anns an dà mhionaid de thàmh stad na carbaidean air 
feadh an t-saoghail 's bha e a' smaoineachadh “'S e dealbhadair 
ainmeil a th' annam.” Thuirt e ris fhéin a rithist, “'S e 
dealbhadair ainnmeil a th' annam,'' mar gum bitheadh e airson a 
dhearbhadh gu cinnteach. Chuala e am ministear a' bruidhinn: 
“Bhàsaich iad a chum gum bitheadh sinne beò.” 'S e duine beag 
dubh a bh' anns a' mhinistear. Dé bha e a' ciallachadh le “beo”? 
Smaoinich e air na bliadhnachan a chaith e a' dèanamh 
dhealbhan, latha an déidh latha, oidhche an déidh oidhche. 
Dh'fhaighnicheadh daoine carson nach robh dearg air bith anns 
na dealbhan aige, ach bha fios aige fhéin. 'S iomadh smuain a 
thug iad As an inntinnean airson sin a mhìneachadh do 'n 
t-sluagh (ma bha dragh air bith acasan) ach cha robh aon aca 
ceart. Rinn e gàire beag eile. 


(From An Dubh Is An Gorm, Roirìn nan Cànanan Ceilteach, 
Oilthigh Ghlaschu, 1963 - adapted) 

Questions on Passage No. 27 


Carson a bha a' clach-chuimhne an siud? 

Dé an aois a bha an duine? 

Ciamar a bha e 'na sheasamh? 

Dé an seòrsa latha a bha ann? 

Dé an seòrsa aodaich a bha air an duine? 

Dé a thuirt am fear a bha ri thaobh mu dheidhinn 
an duine? 

Dé a bha an duine a' faireachdainn cuid de na 
daoine eile a' dèanamh? 

Dé am fuam a bha e a' cluinntinn? 

Dé cho fada 's a bha a h-uile càil sàmhach? 

C6 air a bha esan a' smaoineachadh? 

Dé a bha am ministear ag radh? 

C6 air a smaoinich an duine an uair sin? 

Dé a bhitheadh daoine a' faighneachd mu 'n obair 
aige? 

Carson a rinn e gàire an uair a smaoinich e air seo? 
A bheil thusa math air dealbhan a dhèanamh? 

Am bi thu a' sealltainn ri dealbhan dhaoine eile? 

Passage No.28 


Choisich Alasdair troimh 'n chladh le a cheann crom. Ràinig 
e a' chlach a bha e ri lorg. Cha robh e air a faicinn a riamh, ach 
dh'innis an sgrìobhadh a bh' oirre dhà an rud a bha e ag iarraidh 
fhaighinn a mach. Choimhead e rithe a rithist. “Fionnlagh 
Dòmhnallach, 1940, deich bliadhna fichead a dh' aois.” Cha 
tàinig deur gu a shùil. Ruith coinean seachad mu a chasan. 
Chuimhnich e air a mhàthair ann an Canada; bha i airson 
faighinn cho fada air falbh is a b' urrainn dhi as déidh an rud a 
thachair 'na beatha òig. Cha robh i ach fichead bliadhna agus a 
ceithir aig an Am. Bha Fionnlagh agus i fhéin air ceithir bliadhna 
shona a chur seachad còmhla ri chéile, agus mu dheireadh bha i 
glé shona an uair a chaidh mac a bhreith dhaibh. 

“Siud mar nach robh i an diugh,” smaoinich Alasdair. 
Thòisich e a' smaoineachadh air na rudan a dh'fhaodadh a bhith 
aca mur a bitheadh gòraich athar - 's e gòraich a bh' ann 'na 
bheachdsan co-dhiùbh. Bha fios aige nach robh a mhàthair ag 
iarraidh a dhol a Chanada leis-san. Thionndaidh e a chùlaibh ris 
a' chloich. Bha i a' toirt droch smuain a steach air. Air son 
mionaid thàinig smuain uamhasach 'na chridhe mu athair, air 
son an rud a rinn e, ged nach robh cuimhne aige-san air ach mar 
a chaidh ìnnse dha. 

Dhùin e a shùilean. Chunnaic e 'na inntinn a mhàthair 'na 
suidhe air beulaibh an teine ann an Canada, agus e fhéin còmhla 
rithe. “Càite,” ars' esan rithe, “bheil m' athair-sa?” “Tha,” 
fhreagair ise, “d' athair air a thiodhlaiceadh ann an Cladh a' 
Ghlinne am baile Ardanais. Chuir e roimhe,” thuirt i, “gun 
snàmhadh e na bu luaithe na duine eile bho Aird nan Sgeir gu 
taobh thall Mol nam Muc. Bha e riamh math air snàmh, ach an 
déidh sin bha eagal orm. Dìreach mus do ràinig e an taobh thall 
chaidh e As mo shealladh, agus chan fhaca mi tuilleadh e gus an 
tug luchd a' bhàta a steach e marbh.” 


(From Rosg nan Eilean - Tàladh na Mara le Norma NicIomhair - 
Roinn nan Cànanan Ceilteach,. Oilthigh Ghlaschu, 1966 - 
adapted) 

Questions on Passage No. 28 


Ciamar a bha fios aig Alasdair gur i seo a' chlach a 
bha e a' lorg? 

Dé a bha sgrìobhte air a' chloich? 

Càite an robh màthair Alasdair aig an Am seo? 

Dé an aois a bha a mhàthair an uair a dh'fhalbh i? 
Dé cho fada 's a bha i air a bhith pòsda? 

Ciamar a bha a mhàthair a' faireachdainn an uair a 
rugadh Alasdair? 

Carson a bha Alasdair a' smaoineachadh gun robh 
cuid de rudan a dhìth air fhéin 's air a mhàthair? 
An robh a mhàthair deònach falbh bho a dachaidh? 
An robh cuimhne aig Alasdair air an rud a rinn 
athair? 

C6 air a smaoinich Alasdair an uair a dhùin e a 
shùilean? 

Càite an tuirt a mhàthair ris an robh athair? 

Dé an t-àite gu robh athair Alasdair a' dol a 
shnàmh? 

Ciamar a bha e a' smaoineachadh a bha e a' dol a 
shnàmh? 

Ciamar a bha màthair Alasdair a' faireachdainn mu 
dheidhinn seo? 

Cuin a chunnaic i a rithist e? 

Dé cho fada 's a shnàmhas tu fhéin? 

Passage No.29 


Cha robh sgòth 's an adhar; cha robh guth thall no bhos ach 
fuam na h-aibhne, agus cha robh sin mòr is teas an t-samhraidh 
an déidh tiormachadh a thoirt oirre. Cha robh ach sruthan beag 
de uisge far am facas tuiltean mòra dubha a' gheamhraidh. Cha 
do mhair sìth an àird-fheasgair seach ceithir uairean. 
Dh'fhosgail dorus na sgoile is a mach a bhrùchd a' chlann, beag 
is m6r, iad uile 'nan ruith is a' dèanamh air an abhainn. An 
fheadhainn air an robh brògan thug iad dhiubh iad is a mach 
leotha, is car 'ga chur de gach cloich ach am bitheadh easgannan 
fodhpa. 

B' e Tormod, is e 'na sheasamh gu sàmhach air an drochaid 
an aon fhear nach robh anns an uisge. Stad e greiseag a' 
coimhead chàich ach an uair a chunnaic e gun robhas a' breith 
air easgainn nach d' fhuair As, thionndaidh e air falbh is ghabh e 
roimhe. Bha e ciùin, socair 'na nàdur is dh'fhairicheadh e rud de 
'n t-seòrsa ud gu m6r agus cha robh e airson cron a dhèanamh 
do chreutair sam bith. Ged a bhitheadh e deònach a bhith còmhla 
ri càch aig an Am ud, rud nach robh, dh'fheumadh e a dhol do 'n 
tobair d' a mhàthair agus a dhol a dh'iarraidh na bà. Cha robh a 
mhàthair cho òg no cho treun is a bha i uaireigin agus bhitheadh 
athair greis fhathast gun faighinn dhachaidh o 'n Taigh Mhòr far 
an robh e ag obair. Bhitheadh màthair Thormoid i fhéin ag obair 
ann uaireannan, gu h-àraidh as t-samhradh. Aig Am rùsgadh nan 
caorach, is a leithid sin, bhitheadh Tormod aca cuideachd. 

An uair a chaidh e a steach bha a mhàthair thall aig an 
uinneig a' cunntadh cia mheud lùb a bha aice air bior. Cha do 
sheall i c6 a thàinig a steach, oir bha fios aice nach bitheadh ann 
ach e fhéin. “Thormoid thig is cunnt ach a bheil dà fhichead lùb 
an siud.” Shìn e air ais na bioran thuice. “Tha còig a bharrachd 
agaibh an sin a mhàthair,” ars' esan. “O ghràidh, nach i mo 
chuimhne a tha air fàs dona. Chaill mi cunntas is cha robh sgeul 
agam air na speuclairean. Chan eil fios agam idir càite an do 
dh'fhàg mi iad. Nach leugh thu dhomh an litir a bha aig a' phost 
is nì mi fhéin biadh dhuinn le chéile mus téid thu a mach.” 


(From An Cabairneach - An Céitean, 1962 - adapted) 

Questions on Passage No. 29 


Carson nach robh méran fuaim aig an abhainn? 
Ciamar a bha an abhainn anns a' gheamhradh? 
Carson a chaidh a'chlann chun an h-aibhne? 

Càite an do sheas Tormod? 

Carson a dh'fhalbh Tormod? 

Carson a dh'fheumadh e a dhol dhachaidh co- 
dhiùbh? 

Cuin a bhitheadh a mhàthair ag obair aig an Taigh 
Mhòr? 

Dé a bhitheadh Tormod fhéin a' dèanamh aig an 
Taigh Mhòr an uair a bhitheadh e ag obair ann? 
Dé a bha a mhàthair a' dèanamh an uair a ràinig e 
dhachaidh? 

Ciamar a bha i air a dhol ceàrr? 

Carson a bha i air a dhol ceàrr? 

Dé a dh'iarr i air Tormod a leughadh? 

C6 dhà a bha a mhàthair a' dol a dhèanamh rud 
airson ithe? 

Dé a bhitheas tusa a' dèanamh an déidh na sgoile? 

Passage No.30 


Bha bantrach bhochd am Barraidh aig an robh mac air an 
robh Iain. Bhitheadh i a' dol do 'n tràigh a chruinneachadh 
maoraich airson biadh dhi fhéin agus do 'n leanabh. Aon latha is 
i anns an tràigh chunnaic i soitheach air an àird an iar de 
Bharraidh. Chuir triùir de na bha air bòrd a mach bàta beag 
agus cha b' fhada a bha iad a' tighinn air tìr. Chaidh ise sìos do 'n 
chladach is dhòirt i am maorach ri 'n taobh. Dh'fhaighnich 
maighistir an t-soithich dhith ciod e an rud a bha an siud. 
Thubhairt i gun robh maorach cladaich a bha mar bhiadh aice. 
“Cò an gille beag bàn a tha seo?” ars' esan. “Tha mo mhac,” 
fhreagair ise. “Thoir dhòmhsa e agus bheir mi dhut òr agus 
airgead, gheibh e sgoil agus ionnsachadh, is bithidh e nas fheàrr 
na bhith agadsa an seo.” “Is fheàrr leam bàsachadh na am 
pàisde a thoirt seachad,” fhreagair a mhàthair. “Tha thu 
gòrach, bithidh tu fhéin is an leanabh gu math ma leigeas tu leam 
e.” Le gaol an airgid thuirt i gun tugadh i an leanabh dhà. 
“Rachaibh air bòrd, a ghillean; seo dhuibh iuchair; fosglaibh 
preas 'nam sheòmar, is bheir sibh thugamsa bocsa a gheibh sibh 
ann,” ars' an sgiobair. : 

Dh'fhalbh iad, rinn iad siud, agus thàinig iad air ais. Rug e 
air a' bhocsa, dh'fhosgail e e, is dhòirt e aig a casan e gun a 
chunntadh, is thug e leis an leanabh. Dh'fhuirich ise mar a bha i, 
ach an uair a chunnaic i an leanabh a' dol air bòrd, bheireadh i 
rud sam bith gun robh e aice. Sheòl esan air falbh gu Sasuinn. 
Thug e sgoil is ionnsachadh do 'n bhalach gus an robh e ochd 
bliadhna deug air an t-soitheach. Is e Iain Albannach a bha air a' 
bhalach an toiseach, ach thug esan Iain Mac a' Mhaighistir air, a 
thaobh gur e féin maighistir an t-soithich. 


(From An Seanachaidh, An Comunn Gàidhealach, 1948) 





Questions on Passage No. 30 


An robh athair lain beò? 3 
Dé a bhitheadh màthair lain a' dèanamh leis a' 
mhaoraich? 1 
Dé an taobh de Bharraidh air am faca i soitheach? 1 
Cia mheud a thàinig 4s an t-soitheach gu tìr? 1 
Dé a rinn màthair lain an uair a chunnaic i iad a' 
tighinn? 2 
An robh maighistir an t-soithich eòlach air 

maorach? 1 
Dé a thairg maighistir an t-soithich dhi nan tugadh i 

lain dhà? 2 
An robh i deònach lain a thoirt dhà? 1 
Carson a thug i lain dhà mu dheireadh? 1 
Dé a dh'iarr am maighistir air a ghillean a 

dhèanamh? 3 
Dé a rinn am maighistir ris an rud a bha anns a' 
bhocsa? j| 


An robh a mhàthair toilichte lain fhaicinn a' dol air 
bòrd? 

C6 thuige a sheòl an soitheach? 

An robh Iain fada air an t-soitheach? 

Dé an t-ainm a thug am maighistir air lain? 

Am bu toigh leat a dhol astar fada ann an 
soitheach mara? 1 


aih at ah; i 


(20) 





Passage No.31 


Bha an sealladh dorcha air an tràigh; bha cop geal air 
uachdar an locha. Bha an oidhche a' dubhadh agus bha sgòthan 
dorcha a' cruinneachadh anns an àird an iar. 

Shìos aig oir a' chladaich - 4 fianuis a' bhaile is fada bho 
dhaoine - bha Dòmhnull a' coiseachd 'na aonar. Bha seo 'na rud 
glé iongantach ann fhéin oir bha ainm aig an dearbh fhear a 
bhith 'na dhuine cridheil, càirdeil. 

Cha b' e gum b' ann dìreach mar sin a bha e air a bhith o 
chionn ghoirid; bha atharrachadh 'na ghiùlan: bhitheadh e gu 
tric dìombach, cas, eadhon a stigh aca fhéin agus bha e an 
còmhnaidh is a smuaintean mar gum bitheadh iad fada 
bhuaidhe. 

An robh na dotairean ceàrr no ceart, bhitheadh e an 
còmhnaidh a' smaoineachadh ris fhéin. Bha facail nan dotair gu 
tric air aire agus bha iad eadhon a' cumail a' chadail bhuaidhe. 

Is fhada bho bha muinntir a' bhaile air mothachadh do 'n 
atharrachadh a bha air tighinn air dòighean Dhòmhnuill, agus 
cha robh an taigh aige idir cho làn de dhaoine a' céilidh is a b' 
àbhaist. Bha a bhean is a chlann iad fhéin 'ga sheachnadh - bha e 
fhéin ag aithneachadh sin; bha iadsan mar gum bitheadh iad a' 
tuigsinn dé a bha ceàrr air. 

Thug e As a phòcaid an rud a bha air a bhith 'ga bhuaireadh 
cho fada; bha e aige ann am bocsa beag. Le osna throm agus 
crathadh de cheann, chuir e air ais e agus choisich e pìos eile. 

Stad e ri taobh Creag an Fhithich agus chuir e a ghualainn 
ris a' chreig. “Feumaidh mi a bhith cruaidh,” thuirt e a mach ris 
fhéin. “Bha mi truagh fad na h-ùine; ach cha dèan sin a' chùis 
tuilleadh. Feumar a bhith duineil.” 

Bha, mar gum bitheadh, lasadh ùr 'na shùilean agus bha 
fiamh a' ghàire mu a bhilean. Thug e am bosca 4s a phòcaid 
agus dh'fhosgail e e. Bha a nise na bha anns a' bhocsa air a làimh 
agus chuir e 'na bheul e - an toitean mu dheireadh! 


(From An Cabairneach, An Céitean, 1962 - adapted) 





Questions on Passage No. 31 


An e feasgar math a bha ann? 

An robh duine còmhla ri D6mhnull shìos air a' 
chladach? 

Dé an seòrsa duine a b' àbhaist a bhith ann an 
D6mhnull? 

Ciamar a bha D6mhnull a nis? 

Carson nach robh e a' faighinn air cadal? 

An robh uibhir de dhaoine a' tighinn a shealltainn 
air D6mhnull a nis? 

An robh D6mhnull a' smaoineachadh gun robh fios 
aig duine idir air a thrioblaid? 

Càite an robh an rud a bha a' dèanamh dragh dhà? 
Dé a rinn e mus do choisich e pìos eile an déidh 
sealltainn ri seo? 

Càite an do stad e a rithist? 

Ciamar a thuirt e ris fhéin a dh'fheumadh e 
atharrachadh? 

Ciamar a bha e a' faireachdainn a nis? 

Dé a rinn e ris an rud a bha a' dèanamh dragh 
dhà? 

An robh e a' dol a chleachdadh tuilleadh de na 
rudan seo? 

Ciamar a tha e gòrach a bhith 'gan cleachdadh? 


SN—- 

Passage No.32 


Bha e 'na aonar anns an t-seann thaigh a' sgrìobadh nam 
ballachan airson pàipear ùr a chur orra, is aon solus dealain os 
a chionn. Cha robh càil ri chluinntinn ach an sgrìobadh. Cha 
robh fhios aige dé cho fada 's a bha e ag obair, 's bha e ro thrang 
airson sùil a thoirt air an uaireadair, ach gun robh e a' 
smaoineachadh gun robh e faisg air dà uair dheug. Oidhche an 
déidh oidhche bha e ag obair air an taigh aosda ud. Aig amannan 
bha e a' cur cais air mar a chaidh an tigh fhàgail anns an staid 
thruagh ud, sia pàipearan balla air muin a chéile. 'S a nis bha e 
a' sgrìobadh gus an ruigeadh e am balla lom mar dhotair a' 
gearradh chun a' chnàimh. Cha robh càil anns an rùm ach 
fàradh àrd de fhiodh air am bitheadh e a' dìreadh, 's bha e làn de 
pheanta geal. B' ann aig seann bhoireannach a bha an taigh 's 
bha e soilleir nach robh i a' sealltainn As a dhéidh. 

Chuala e an uair a' bualadh anns a' bhaile am muigh 's 
troimh 'n uinneig chunnaic e na soluis bhuidhe. A bheil fhios dé 
an seòrsa boireannach a bha anns an taigh, no dé an seòrsa 
beatha a bha aice? Cha robh càil ri fhaicinn a dh'ìnnseadh dhà. 
Stad e. An déidh an c6igeamh pàipear a ruighinn chunnaic e 
sgrìobhte air a' bhalla: “Mary Campbell loves John Campbell”. 
Seadh matà. 'S e Caimbeul an t-ainm a bha orra ceart gu leòr oir 
chunnaic e e air an dorus. Agus chunnaic e iad a' tighinn pòsda 
chun an taighe, bliadhnachan air ais, a' cur a' phàipeir air a' 
bhalla còmhla ri chéile air an socair, 's a' gàireachdainn. Ach a 
nis bha c6ig pàipearan eile air a' bhalla, agus cha robh an còrr 
ann a dh'ìnnseadh rud sam bith dhà. 


(From An Dubh Is An Gorm, Roinn nan Cànanan Ceilteach, 
Oilthigh Ghlaschu, 1963 - adapted) 


Questions on Passage No. 32 


An robh feadhainn còmhla ris an duine anns an 
taigh? 

Carson a bha e a' sgrìobadh nam ballachan? 

Dé am fuam a bha anns an rùm? 

Carson nach robh an duine a' sealltainn dé an uair 
a bha e? 

An robh e air a bhith tric ag obair air an taigh? 

Cia mheud pàipear a dh'fheumadh e a thoirt bho 
na ballachan? 

Ciamar a bhitheadh e a' ruighinn bàrr a' bhalla? 
C6 leis a bha an taigh roimhe seo? 

Dé am fuam a chuala an duine am muigh? 

Dé a chitheadh e am muigh? 

Dé na ceistean a bha a' tighinn a steach air? 

Dé a dh'innis na facail a bha sgrìobhte air a' bhalla 
dhà? 

Ciamar a bha e air smaoineachadh air seo roimhe? 
C6 air a smaoinich an duine a nis? 

An robh dòigh aige air tuilleadh fhaighinn a mach? 
Cuin a sgrìob thusa pàipear bho bhalla mu 
dheireadh? 

Passage No.33 


Bha mi a' faicinn Maighstir Black an raoir. Ràinig mi an 
taigh aige mu sheachd uairean. Chan eil e fada bho 'n oilthigh 
ach tha sin dà mhìle bho 'n taigh anns a bheil mi fhéin a' 
fuireach. 

Bha glag air an dorus ach chan eil mi a' smaoineachadh gun 
robh e ag obair oir b' fheudar dhomh a' chòmhla a bhualadh le 
mo dhòrn. Mu dheireadh thàinig e chun an doruis. Bha mi a' 
smaoineachadh an toiseach gun dhìochuimhnich e gun robh mi a' 
tighinn ach cha robh sin ceart. Thug e a steach mi do rùm làn 
leabhraichean. Bha teine-dealain air, 's na cùirtearan dùinte. Bha 
lampa-dhealain thuige cuideachd, 's pàipear dearg timcheall 
oirre. 'S e duine beag a tha ann le speuclairean. 

Shuidh mi sìos mu choinneamh air cathair shocair. Cha robh 
fhios agam dé a chanainn, 's cha robh fhios aige fhéin. Mu 
dheireadh thug e a mach pacaid thoitean 's e a' dol a thoirt 
dhomh te. Thuirt mi ris nach robh mi riutha 's chuir e air ais 'na 
phòcaid iad a rithist. 

Mu dheireadh thòisich e a' bruidhinn air Sophocles. “Duine 
m6r,” ars' esan, “bha e anns na cogaidhean 'na shaighdear. 
Nach eil sin iongantach? Agus seall air na deilbh-chluich a 
sgrìobh e. Ach smaoinich, bha e 'na shaighdear cuideachd.” 
Sheas e 's chaidh e a null chun nan leabhraichean: “Seo pìos a 
sgrìobh mi mu dheidhinn Oedipus Rex”. Leugh mi e. Bha e a' 
sealltainn rium fad na tìde 's a bheul fosgailte. Dh'fhaodadh tu 
iasg a shadail ann. Thuirt mi ris gun robh e glé mhath. Bhuail e 
glag 's thàinig seann bhoireannach a steach le sgàl. 

Cha tuirt e càil fhad 's a bha e ag ithe. 

Cha robh fhios agamsa dé a theirinn na bu mhotha. 

“Tha thu fhéin a' dèanamh obair mhath,” thuirt e. “Obair 
mhath.” Is a rithist, “Chan eil thu mar sgoilearan eile idir. Chan 
eil càil air an aire ach deoch is boireannaich - 's e 'n fhìrinn a th' 
agam. Ach Sophocles - chan eil aon deoch an sin. Na Greugaich. 
Smaoinich a bhith 'na shaighdear cuideachd. An uair a thig iad 
air ais an diugh As an arm cluinnear mu dheidhinn ach chan eil 
facal aig Sophocles ri radh mu dheidhinn.” 


(From An Dubh Is An Gorm, Roinn nan Cànanan Ceilteach, 
Oilthigh Ghlaschu, 1963 - adapted) 


au 


Questions on Passage No. 


Cuin a bha an t-ùghdar a' sealltainn air Mgr. Black? 
An robh an taigh aig Mgr. Black faisg air an 
oilthigh? 

Carson a thàinig air an ùghdar an dorus a 
bhualadh? 

An robh cuimhne aig Mgr. Black gun robh an 
t-ùghdar a' tighinn chun an taighe aige? 

An robh m6ran leabhraichean anns an rùm do 'n 
deach iad? 

Am faiceadh iad a mach troimh 'n uinneig? 

Dé an seòrsa soluis a bha anns an rùm? 

An robh iad a' dèanamh m6ran bruidhinn an 
toiseach? 

An do thairg Mgr. Black toitean do 'n ùghdar? 

Dé a shaoil an t-ùghdar an uair a chuir Mgr. Black 
na toiteanan 'na phòcaid? 

Carson a bha Mgr. Black a' smaoineachadh gur e 
duine iongantach a bha ann an Sophocles? 

An robh Mgr. Black fhéin air càil a sgrìobhadh? 
C6 a thug am biadh a steach? 

An robh an t-ùghdar agus Mgr. Black a' bruidhinn 
an uair a bha iad ag ithe? 

Ciamar a bha Mgr. Black a' smaoineachadh a bha 
an t-ùghdar eadar-dhealaichte bho na sgoilearan 
eile? 

Ciamar a bha Sophocles eadar-dhealaichte bho 
shaighdearan an latha 'n diugh? 

Dé an cuspair as fheàrr leatsa a bhith ag 
ionnsachadh? 

Passage No.34 


Cha robh còmhla rium ach an cù an uair a chunnaic mi an 
càr a' tighinn air a shocair suas an rathad. Gu dearbha, cha do 
sheall mi dà uair ris a' chàr, oir cha robh e ach mar mhòran eile. 
Chaidh e seachad orm mu leth-cheud slat 's an uair sin stad e. 
Thàinig fear a mach As a' chàr agus dh'éigh e orm. Shaoil mi gur 
ann a' lorg àit-eigin a bha e agus gun robh e ag iarraidh 
stiùireadh a chum faighinn ann. Cha do dh'aithnich mi an duine 
idir; chan fhaca mi a riamh roimhe e. 

“An ann leat a tha an cù?” ars' esan. 

“'S ann,” arsa mise, 's gun mi a' tuigsinn dé a bha an duine 
ag iarraidh. 

Cha tuirt e an còrr, thill e air ais do 'n chàr agus air falbh 
leis. 'S ma bha e a' dol gu slaodach roimhe seo, cha b' ann mar 
sin a bha e a nis. 

Cha b' urrainn dhomh gun a bhith a' smaoineachadh air an 
duine 's air a' cheist a chuir e orm. Dh'fhalbh mi-fhìn 's an cù 
dhachaidh, agus an uair a ràinig sinn dh'innis mi do Shìne mar a 
thachair. 'S e a thuirt Sìne gur ann a bha an duine a' 
smaoineachadh gun dh'aithnich e an cù, ach cha robh mise cho 
cinnteach. 

Am feasgar sin 's mi a' dèanamh deiseil airson a dhol a 
chadal, thug mi sùil a mach air an uinneig, agus shìos beagan bho 
gheata an taighe bha an dearbh chàr a chunnaic mi roimhe sin, 
ach shaoil mi nach robh duine 'na bhroinn. 'S bha mi ceart. Siud 
gnogadh uamhasach cruaidh air an dorus, agus siud Shep gu 
comhartaich. An uair a ràinig mi an dorus, chuala mi duine a' 
ruith sìos an staran. Bheothaich einsean a' chàir agus a mach 
leis. Dh'fhosgail mi an dorus ach am faicinn dé a bha a' tachairt, 
agus air leac an doruis bha pasgan beag ann am pàipear dearg. 


Questions on Passage No. 34 


An robh duine còmhla ris an ùghdar an uair a 
chunnaic e an càr? 

An robh an càr a' dol luath? 

An e càr cumanta a bha ann? 

Dé cho fada 's a chaidh an càr seachad air an 
ùghdar? 

Dé a shaoil an t-ùghdar an uair a thàinig an duine a 
mach As a' chàr? 

An robh an t-ùghdar eòlach air an duine? 

Dé a dh'fhaighnich an duine mu 'n chù? 

An tuirt an duine càil eile ris an ùghdar mus do 
dh'fhalbh e? 

An robh an càr a' dol luath a nis? 

An robh iongnadh air an ùghdar mu 'n rud a 
thachair? 

Dé a shaoil Sìne an uair a dh'innis an t-ùghdar dhi 
mar a thachair? 

Cuin a chunnaic an t-ùghdar an càr a rithist? 

Dé a bha an t-ùghdar a' dèanamh aig an 4m? 

Dé a rinn an cù an uair a chuala e an gnogadh aig 
an dorus? 

Dé a chuala an t-ùghdar a' tachairt? 

Dé a bha air fhàgail air taobh muigh an doruis? 
Innis mu rud neònach a thachair riut fhéin air 
chuairt? 

Passage No.35 


Thug Iain sùil eile air a' chruaich mhònach agus chrath e a 
cheann; cha robh an teagamh bu lugha ann, bha a' chruach a' 
dol sìos gu bras. Chuireadh e an umhail bu mhotha oirre eadhon 
bho thug e am poca mu dheireadh aisde a bhòn-raoir. Thug e 
droch shùil sìos an gleann far an robh campa nan ceàrdan mu 
leth mhìle gann air falbh. Bha fhios aig a h-uile duine gun robh 
mòine a' bhaile saor do na ceàrdan, an corra uair a thigeadh iad 
an rathad, ach bha ochd teaghlaichean ann dhiubh an turus seo, 
is bha co-dhiùbh còrr math is deich latha bho chuir iad suas an 
campa air an lèanaidh ghorm ris an canadh muinntir a' bhaile 
Gearraidh nan Ceàrdan. 

Ach cha robh aige barrachd air amharas fhéin gun robh na 
ceàrdan a' falbh le a mhòine-san na bu trice na le cuid chàich 's 
a' bhaile. Gun teagamh sam bith, thuirt Coinneach Ruadh gum 
faca esan am mullach na cruaiche aig Iain triùir dhiubh tràth 
oidhche Shathurna. Chan e gun robh e fìor chinnteach gur e 
ceàrdan a chunnaic e. 

Sheas Iain far an robh e greis mhath a' tachais a chinn, a' 
smaoineachadh ach an deidheadh e sìos gu campa nan ceàrdan. 
Co-dhiùbh dh'fhalbh e, agus thug beagan mhionaidean e chun a' 
champa, 's cha robh fada gus an robh sgal nan con a' cur an céill 
do 'n t-saoghal uile gun robh coigreach ann an Gearraidh nan 
Ceàrdan. A mach As gach teanta nochd ceann feuch an e polas a 
bha air tighinn orra am beul an anmoich. Am measg cinn 
dhaoine, mhothaich Iain do chinn chon, ghobhar agus chat - bha 
an teanta mar àirc Noah, anns an robh gach creutair dà-chasach 
agus ceithir-chasach, 's cha robh iad idir sàmhach. Còmhla ri 
comhartaich chon is ràinich chloinne, bha ceistean, beachdan 
agus guidheachan 'gan losgadh air ais 's air adhart, cuid an 
Gàidhlig, cuid am Beurla, 's cuid 's a' chànan neònach sin nach 
tuig ach an ceàrd fhéin. 


(From Mar Sgeul A Dh'ìnnseas-Neach, Roinn nan Cànanan 
Ceilteach, Oilthigh Ghlaschu, 1971 - adapted) 


NOO SON 


Questions on Passage No. 35 


Cuin a chrath lain a cheann? 

Carson a chrath e a cheann? 

C6 air a bha amharas aige? 

Am bitheadh na ceàrdan a' tighinn tric? 

Cuin a thàinig iad gu Gearraidh nan Ceàrdan? 

Dé a bha Coinneach Ruadh air ìnnse do Iain? 

An robh Coinneach cinnteach gun robh e ag ìnnse 
na fìrinne do lain? 

An robh lain cinnteach dé a dhèanadh e? 

An tug lain fada a' dol chun a' champa? 

Dé a dh'innis do na ceàrdan gun robh cuideigin a' 
tighinn chun a' champa? 

Carson a bha na ceàrdan a' sealltainn a mach 4s 
na teantan? 

Dé, a bharrachd air daoine, a bha anns na teantan? 
C6 ris a shaoil lain a bha aon de na teantan 
coltach? 

Dé a bha clann nan ceàrdan a' dèanamh? 

An robh na ceàrdan a' trod ri chéile? 

An robh lain a' tuigsinn a h-uile càil a bha na 
ceàrdan ag radh? 

Am bi thusa a' fuireach ann an teanta uair sam 
bith? 

Passage No.36 


Cha robh duine eile anns a' bhaile a' faighinn uibhir de 
litrichean ri Dòmhnull. Fhad 's a bha e a' fuireach mu dheas, 
chuir e eòlas air m6ran de dhaoine is de sgoilearan, agus air dhà 
a dhachaidh a dhèanamh anns an Eilean Ghoirid, chum an 
fheadhainn ud orra a' sgrìobhadh thuige air gach cuspair fo 'n 
ghréin. Tha mi cinnteach gu dearbh nach dèanadh iad sin mur a 
bitheadh tlachd aig D6mhnull fhéin ann a bhith a' sgrìobhadh gu 
math tric thucasan. 

Mar sin aig na céilidhean an taigh Iain Ruaidh, cha robh nì 
air thalamh mu nach bruidhinneadh D6mhnull, 's dòcha mu nì a 
thuirt am Fear-Pàrlamaid ud, no rud-eigin a thuirt fear air chor- 
eigin eile. 

Ach co-dhiùbh bha a' chuideachd feasgar Di-haoine ann an 
taigh Iain Ruaidh mar a b' àbhaist. Thàinig an còmhradh gu 
bhith air an iasgach is air na làithean a dh'fhalbh. “Tha cuimhne 
agamsa,” arsa Iain Ruadh, “an uair a choisicheadh tu bho bhàta 
gu bàta anns an acarsaid, ach chan fhaic duine againne sin a 
rithist.” “'S dòcha,” arsa Peigi E6ighainn, mar gum bitheadh i a' 
magadh, “gun d' fhuair Dòmhnull litir mu 'n iasgach.” Cha 
deidheadh m6ran seachad air Peigi, agus chunnaic i gun do 
thadhail am posta air D6mhnull an latha ud mar a b' àbhaist. 

“Matà,” arsa Dòmhnull air a shocair, “'s iomadh duine a 
labhras an fhìrinn gun fhios dhà. Fhuair mi litir mu 'n iasgach, 
agus cha b' e aon litir a mhàin ach sia, seachd, ochd litrichean.” 
An uair sin thug e a mach deagh phasgan 4s a phòcaid. “Nach 
tuirt mi riut?” arsa Peigi. “Coma leat, cluinneamaid dé th' aig 
Dòmhnull ri radh,” arsa Iain Ruadh. 

Shocraich a' chuideachd iad fhéin agus chaidh D6mhnull 
troimh na litrichean gus an d' fhuair e te fhada ghorm, le pàipear 
tiugh a rinn brag an uair a dh'fhosgail e i ris an t-solus. 

“Sin agaibh te a fhuair mi bho Bhòrd an Sgadain,” arsa 
Dò6mhnull. Thòisich e air leughadh gu socair, ciallach, oir bha e 
ag eadar-theangachadh mar a bha e a' dol air adhart. 


(From Tìr an Aigh, Gairm,1971 - adapted) 

Questions on Passage No. 36 


An robh D6mhnull a' faighinn mòran de litrichean? 
Càite an d' fhuair D6mhnull eòlas air m6ran 
dhaoine? 

Am bitheadh na daoine seo a' sgrìobhadh thuige 
mu mhòran chuspairean? 

Am bitheadh D6mhnull fhéin a' sgrìobhadh chun 
nan daoine seo? 

C6 mu dheidhinn a bhitheadh D6mhnull a' 
bruidhinn aig na céilidhean an taigh lain Ruaidh? 
Dé an cuspair air an robh iad a' bruidhinn an taigh 
lain Ruaidh feasgar Di-haoine? 

Am b' àbhaist do mhòran bhàtaichean a bhith anns 
an acarsaid? 

Ciamar a bha Peigi Eòghainn a' smaoineachadh 
gun d' fhuair D6mhnull litir mu 'n iasgach? 

Cia mheud litir a bha D6mhnull air fhaighinn? 
Ciamar a sheall D6mhnull gun d' fhuair e na 
litrichean? 

An robh lain Ruadh ag iarraidh D6mhnull a 
chluinntinn? 

Dé an seòrsa litreach a bha D6mhnull a' dol a 
leughadh? 

C6 bhuaidhe a bha D6mhnull air an litir seo 
fhaighinn? | 

Carson a dh'fheumadh e an litir seo a leughadh air 
a shocair? 

C6 bhuaidhe a bhitheas tu fhéin a' faighinn 
litrichean? 

Passage No.37 


Leig sinn sìos an t-acair ann an uisge domhainn, agus 
bheachdaich sinn air an àite a thug dhuinn fasgadh bho 'n stoirm 
a bha fhathast a muigh air a' chuan mhòr. Cha robh an t-eilean 
mòr; chanainn gun robh e mu mheudachd Hiort, agus gu math 
coltach ris ann an iomadh dòigh. Bha an cladach fiadhaich, gun 
àite coltach ri acarsaid, ach a mhàin am bàgh 's an robh am bàta 
air acair, 's a dh'ìnnse na fìrinn, cha robh e fhéin a' coimhead 
uamhasach math bho 'n mhuir co-dhiùbh. Ged nach robh a' 
ghaoth dìreach air aghaidh, bha tonnan troma a' ruith a steach 
do 'n bhàgh. Cha bu toigh leamsa feuchainn air tìr ann, agus 's i 
an éiginn a bheireadh orm an oidhirp a dhèanamh. 

“Dh'fhairtlich orm a lorg air a' chairt, 's bha còir aige a 
bhith ann. Tha eileanan gu math nas lugha oirre, 's chan eil mi a' 
tuigsinn carson nach eil am fear seo shìos.” Bha an sgiobair 's a 
shùil gu geur air cladach an eilein 's air an aon chnoc biorach a 
bha 'na mheadhon - cha robh e mòr gu leòr airson beinn a radh 
ris. Theirinn gun robh mu ochd ceud-troigh a dh'àirde ann. 

Thionndaidh mi ri T6mas 's dh'fhaighnich mi, “Dé cho tric 's 
a thug thu bàta an seo?” Bha fios agam gun robh Tòmas air ais 's 
air adhart 4 seo bho chionn còrr is fichead bliadhna 's bha fios 
agam nach robh sinn idir fada bho ar cùrsa - chunnaic sinn an 
stoirm a' tighinn pìos math air falbh, 's bha a' ghloinne air a 
bhith a' tuiteam bho mheadhon-oidhche. 

“Uilleam,” ars' esan, “chan e gille beag a th' annad idir. 
Tha thu còmhla riumsa air a' bhàta-sa a nis bho chionn chòig 
bliadhna, 's tha sinn air a bhith an taobh-sa fichead uair 's an 
ùine sin. Innis dhomh a nis, am faca tu a riamh an t-eilean sin 
thall air muir, air cairt, 'nad dhùisg no 'nad chadal?” Thuirt mi 
ris nach fhaca, 's bha fhios agam nach fhaca esan e. An déidh 
mòran còmhraidh chaidh Tòmas air tìr, eadhon ged a thuirt mi 
ris gum bu chòir dhà fuireach far an robh e. 


(From Mar Sgeul A Dh'ìnnseas Neach, Roinn nan Cànanan 
Ceilteach, Oilthigh Ghlaschu,1971 - adapted) 


Questions on Passage No. 37 


Dé an seòrsa uisge anns an do stad am bàta? 

An robh fasgadh aig a' bhàta an seo? 

Dé an t-eilean eile ris an robh an t-eilean seo 
coltach? 

An robh m6ran acarsaidean aig an eilean? 

Carson nach bu toigh leis an ùghdar a dhol air tìr 
ann? 

Carson a bha e iongantach nach robh an t-eilean 
seo air a' chairt? 

Dé an seòrsa cnuic a bha am meadhon an eilein? 
Dé cho àrd 's a shaoil an t-ùghdar a bha an cnoc? 
Dé a' cheist a chuir an t-ùghdar air T6mas? 

An robh T6mas eòlach air a' phàirt seo de 'n 
chuan? 

Ciamar a bha fios aca gun robh stoirm a' tighinn? 
Dé cho fada 's a bha iad air a bhith a' seòladh 
còmhla? 

An robh iad air a bhith tric 's an àite seo? 

Am faca iad an t-eilean seo roimhe? 

An do dh'fhuirich T6mas air a' bhàta? 

An robh an t-ùghdar airson gun deidheadh T6mas 
chun an eilein? 

An tugadh tu fhéin comhairle air T6mas a dhol air 
tìr? 

Passage No.38 


Aon latha fliuch as t-samhradh an uiridh 's mi air chuairt 
anns an Eilean Sgitheanach, fhuair mi cead sealltainn ann an 
ciste anns an robh seann phàipearan agus seann leabhraichean. 
Bha e furasda fhaicinn gun robh iomadh latha bho nach tug 
duine sùil orra roimhe. Cha do ghabh mi an toiseach m6ran suim 
de na chunnaic mi, a bharrachd air mar a bhitheadh duine sam 
bith le seann rudan. Ach an ceann greise laigh mo shùil air 
pasgan de dhuilleagan a bha air an ceangal ri chéile le snàth 
geal ann an dòigh neònach. Agus air an taobh a muigh bha 
beagan fhaclan ann an Gàidhlig. 

Chuir seo ceist orm, agus bha agam trì fichead duilleag 's a 
còig, an déidh dhomh an cunntadh, oir cha robh àireamh orra. 
Cha robh sgrìobhadh ach air an dara taobh de gach duilleig, an 
taobh ceart. Thàinig a' chiad duilleag air falbh bho chàch an 
uair a chuir mi mo làmh oirre, agus an uair a thug mi fainear gun 
robh rudan sònraichte ri am faicinn oirre, thionndaidh mi an 
fheadhainn eile gu faiceallach. 

Cha robh na duilleagan uile de 'n aon mheud. Chaidh cuid 
dhiubh a réir coltais a ghearradh 4 pìosan na bu mhotha. Bha a' 
chuid bu mhotha de na duilleagan mu ochd òirlich gu leth am fad 
agus mu shia òirlich an leud. 

An déidh ùine mhòir chuir mi seòrsa de chiall air na faclan, 
agus an ceann seachdaine bha mi an déidh a dhol troimh 'n chuid 
mhòr de 'n sgrìobhadh. Bha sreath an siud 's an seo nach b' 
urrainn dhomh a leughadh. Bha cuideachd feadhainn de na 
duilleagan air sracadh aig na h-oirean, agus mar sin bha an 
àiteachan leth-fhacail agus uaireannan facal slàn air chall. 


(From Tìr An Aigh, Gairm, 1971 - adapted) 


Questions on Passage No. 38 


An ann am bliadhna a bha an t-ùghdar anns an 
Eilean Sgitheanach? 

An robh fada bho chaidh na rudan a bha anns a' 
chiste a sgrìobhadh? 

An deach sealltainn riutha bho chionn ghoirid? 

Dé a bha neònach mu 'n phasgan a chunnaic an 
t-ùghdar? 

Dé an cànan a chunnaic e sgrìobhte? 

Carson a chunnt e na duilleagan? 

Dé a thachair an uair a chuir e a làmh air a' chiad 
duilleig? 

Carson a bha e faiceallach le na duilleagan eile? 
Dé a shaoil e mu na duilleagan an uair a sheall e 
riutha? 

Dé cho fada 's a bha a' chuid bu mhotha de na 
duilleagan? 

An tug an t-ùghdar fada mus do thuig e dé a bha 
na facail a bha air na duilleagan a' ciallachadh? 
Dé cho fada 's a thug e mus d' fhuair e troimh na 
duilleagan gu léir? . 

An dèanadh e a mach gach facal a bha sgrìobhte? 
Dé a bha air tachairt do oirean cuid de na 
duilleagan? 

Dé a bha air a dhol air chall an àiteachan air sgàth 
mar a bha oirean cuid de na duilleagan? 

Passage No.39 


Cha do chòrd an turus air a' bhus ruinn idir. Chan e nach 
àbhaist do 'n bhus a bhith math gu leòr, ach bha sinn glé sgìth am 
feasgar ud. Bha sinn a' tilleadh dhachaidh bho 'n Mhòd. Cha 
d'fhuair sinn m6ran cadail an oidhche roimhe, oir bha an céilidh 
fada gun sgur agus bha eagal oirnn gun caidleadh sinn a stigh 's 
gum falbhadh an trèana 4s ar n-aonais. Co-dhiùbh, rinn sinn a' 
chùis, agus bu mhath dhuinn gun robh an trèana comhfhurtail gu 
leòr. Ach cha b' ann mar sin a bha am bus. Bha e a' dol cho 
slaodach - cha b' e an draibhear bochd bu choireach idir, ach 
bha na rathaidean uamhasach trang le càraichean. 

Uill, mu dheireadh thall ràinig sinn an cidhe 's bha am bàta 
an sin. Agus sinn a bha toilichte am bàta fhaicinn, eadhon ged a 
bheireadh i trì uairean gu leth 'gar toirt dhachaidh. Chaidh sinn 
air bòrd, agus dh'aithnich sinn gun robh am bàta gu math trang. 
Suas an staidhre leinn ann an cabhaig ach am faigheadh sinn 
àite airson suidhe. Stad sinn anns an dorus. Cha robh aon 
shuidheachan falamh. 

Dheidheadh sinn gu ar biadh, agus gheibheadh sinn air 
suidhe an sin. Ach a rithist cha d' fhuair sinn seachad air an 
dorus - bha sreath de dhaoine an sin cho fada 's nach robh bùird 
gu leòr ann dhaibh ged a gheibheadh iad biadh. Dh'fheumadh 
sinn fuireach agus tighinn gu biadh a rithist. Ach mu leth uair an 
déidh seachd chuala sinn guth air seòrsa de réidio, ag ìnnse 
dhuinn nach robh an còrr de bhiadh air fhàgail 's gun robh an 
seòmar-bìdh a nis dùinte. 

Ràinig am bàta, 's sinne sgìth 's leis an acras. Ach cha robh 
cùisean buileach cho dona. Nach robh cupan mò6r brèagha 
againn a fhuair sinn airson seinn. 


OONOOAON—- 


Questions on Passage No. 39 


An robh iad toilichte air a' bhus? 

Am b' àbhaist dhaibh a bhith toilichte air a' bhus? 
C6 As a bha iad a' tighinn? 

Carson nach do chaidil iad gu math? 

An robh an trèana na b' fheàrr na am bus? 

An robh mòran chàraichean air an rathad? 

Dé cho fada 's a bhitheadh iad air a' bhàta? 

An robh mòran dhaoine air a' bhàta? 

Carson a stad an t-ùghdar agus a chompanaich 
anns an dorus shuas an staidhre? 

Carson a smaoinich iad gun deidheadh iad gu am 
biadh aig an 4m seo? 

An d' fhuair iad gu am biadh aig an Am seo? 
Carson a bha seo? 

An d' fhuair iad biadh idir? 

Ciamar a bha iad a' ruighinn dhachaidh? 

Carson a dh'fhaodadh cùisean a bhith na bu 
mhiosa? 

Dé am Mòd mu dheireadh aig an robh thu fhéin? 

Passage No.40 


“Gu dearbh 's iomadh uair a thuirt mi ris,” arsa Seumas, 
“nach fhaca mi duine riamh cho rag ris.” Bha Seumas ag ìnnse 
dhomh mu Dhòmhnull a bhràthair, is e an déidh togail air gu deas 
an latha roimhe siud. Chuir seo iongnadh nach bu bheag air 
muinntir a' bhaile, gus an cuala iad mar a thachair. Dh'fhalbh 
Dò6mhnull ann an cabhaig, agus cha robh fois aig duine anns a' 
bhaile gus an d' fhuair iad a mach adhbhar na cabhaig. 

Bha a h-uile duine a' smaoineachadh an uair a leig Dòmhnull 
dheth obair agus a thàinig e dhachaidh a dh'fhuireach còmhla ri 
a bhràthair, nach fhalbhadh e tuilleadh. Cho fada 's a bha fhios, 
bha an dà bhràthair, is iad le chéile gun phòsadh riamh, toilichte 
gu leòr còmhla. Ged a bha bruidhinn an dràsda 's a rithist air 
beagan còmhstrith a bhith eatorra, bha iad a' tighinn ri chéile gu 
dòigheil. An t-Am a bha Seumas leis fhéin cha robh aige ach taigh 
ròpach. Airson sin, bha iad ag radh gun robh e fìor mhath air 
còcaireachd is air fuine. Cha toireadh boireannach 's a' bhaile 
bàrr air air dèanamh aran corca. 

Air an làimh eile, cha robh suim aig Dòmhnull anns an obair 
seo. Bha esan gun teagamh sgiobalta 'na phearsa, agus 
dh'fheumadh gach nì air feadh an taighe a bhith sgiobalta aige 
mar an ceudna. 'S iomadh uair a chuir e cais air Seumas, is e 
a'sìor chur bhadan aodaich, chathraichean is shoithichean gu 
h-òrdail 'nan àite fhéin. “Dé am feum a tha anns an sgioblachadh 
seo?” arsa Seumas. “Aite fhéin aig a h-uile rud agus a h-uile rud 
'na àite fhéin,” fhreagair Dòmhnull. “Ud,” arsa Seumas, “chan 
eil ciumhne agam an diugh càite a bheil mi. Bha mi m6ran na b' 
fheàrr dheth an uair a bha a h-uile rud riamh còmhla am 
méèadhon an làir agus ma bha dad a dhìth orm cha robh agam 
ach mo làmh a shìneadh agus bha e an siud deiseil rium.” 

Cha b' e trod a bha seo ach seòrsa de tharraing 4s. Cha b' e 
seo a chuir Dòmhnull air falbh cho luath chun na h-àirde deas. 
Thuig mise glé mhath gur e rud-eigin m6ran na bu 
chudthromaiche a bha ann, agus fhuair mi an sgeul gu léir an 
latha ud a thadhail mi air Seumas. 


(From Tìr An Aigh, Gairm,1971 - adapted) 


Questions on Passage No. 40 


Dé am beachd a bha aig Seumas air D6mhnull a 
bhràthair? 

Càite an robh D6mhnull air a dhol? 

An do chuir seo mòran de iongnadh air sluagh an 
àite? 

Cuin a bha D6mhnull air a thighinn dhachaidh? 

An robh dùil gum fuireadh e aig an taigh? 

Cho fada 's a bha fios aig daoine, an robh Seumas 
is D6mhnull a' faighinn air adhart còmhla? 

An robh an taigh aig Seumas grinn an uair a bha e 
'na aonar? 

C6 air a bha Seumas math anns an taigh? 

Dé an seòrsa duine a bha ann an D6mhnull? 
Ciamar a bhitheadh Dòmhnull a' cur cais air 
Seumas? 

Dé a bhitheadh D6mhnull ag radh ri Seumas an 
uair a bhitheadh Seumas a' gearain? 

Càite am b' àbhaist do 'n h-uile càil a bhith aig 
Seumas? 

Ciamar a bha Seumas ag radh a bha seo math? 
Am b' ann a' trod a bhitheadh Seumas is D6mhnull 
an uair a bhitheadh iad a' bruidhinn mar seo? 

C6 a dh'innis do 'n ùghdar dé a thachair d'a 
rìreabh? 

Passage No.41 


O chionn fhada an t-saoghail mhòir bha iasgair còir, tapaidh 
a' còmhnaidh ann an Dòirnigh. Air feasgar brèagha samhraidh 
chaidh e fhéin is sgiobadh a bhàta a dh'iasgach gu Caol-Reatha. 
An uair a bha iad a mach mu Ard arn t-Sabhuil, bheothaich a' 
ghaoth gu h-uamhasach, is dhòirt an t-uisge 'na thuiltean. 
Dh'iomair iad dhachaidh cho luath 's a b' urrainn dhaibh, ach 
ged a chaidh aca gu fortanach air caladh a ruighinn, bhuail an 
t-eathar air creig an uair a bha iad a' feuchainn air tìr aig 
seannn chidhe Dhòirnigh, is bhriseadh druim a' bhàta 'na dhà 
leth. 

Air làrna mhàireach thog an t-iasgair air gu coille àraidh a 
bha astar math air falbh a shireadh bun craoibhe air an 
dèanadh e druim ùr do 'n bhàta. An uair a bha e mìle no dhà bho 
'n taigh thuit ceò dhùmhail mu 'n cuairt air, is a chionn nach robh 
e riamh roimhe air an t-slighe seo chaidh e air chall. Bha a' cheò 
a' fàs na bu mhiosa, an t-uisge a' fàs trom is an oidhche a' 
tuiteam mu 'n cuairt air. Sheall e is chunnaic e solus soilleir thall 
mu a choinneimh. Rinn e dìreach air, is ràinig e mu dheireadh 
an taigh 's an robh an solus. Chaidh e a steach. Bha triùir 
bhoireannach an sin 'nan suidhe timcheall air teine. Dh'innis e 
dhaibh mar a thachair dhà, ach ged a dh'innis, is ged a chunnaic 
iad fhéin gun robh e bog, fliuch, acrach, cha do dh'fhaighnich iad 
an robh fiù beul air. 

An uair a thàinig Am a dhol a laighe thuirt iad ris gum 
feumadh e falbh, nach robh àite acasan dhà. “Chan fhalbh mi 
nochd,” ars' esan. “Chaidh mi air chall roimhe, is ma théid mi a 
mach an dràsda chan eil fios dé a thachras dhomh.” An uair a 
chunnaic na boireannaich nach robh math sam bith dhaibh a 
bhith ris, sheall iad seòmar-cadail dhà, is chaidh an duine bochd 
do 'n leabaidh, fuar, acrach, 's mar a bha e. 


(From Sgial is Eachdraidh, Gairm, 1977 - adapted) 


Questions on Passage No. 41 


Dé an seòrsa feasgair air an deach na fir a 
dh'iasgach? 

Ciamar a dh'atharraich an t-sìde? 

Ciamar a rinn iad air an dachaidh? 

Dé a thachair aig cidhe Dhòirnigh? 

Carson a chaidh an t-iasgair do 'n choille an ath 
latha? 

Cuin a thuit a' cheò mu 'n cuairt? 

An robh an t-iasgair eòlach air an t-slighe? 
Ciamar a bha cùisean a' fàs na bu mhiosa? 

Càite an robh an solus a chunnaic an t-iasgair? 
Càite an robh an triùir bhoireannach anns an taigh? 
An do thairg na boireannaich biadh do 'n iasgair? 
An do thairg iad leabaidh dhà airson na 
h-oidhche? 

Carson nach robh an t-iasgair ag iarraidh falbh? 
Ciamar a bha an t-iasgair an uair a chaidh e do 'n 
leabaidh? 

Passage No.42 


Bha Sir Isaac Newton air latha àraidh a' dol thar beinne air 
muin eich, agus ri taobh an rathaid chunnaic e balach a' 
gleidheadh chaorach. Stad e agus bhruidhinn e ris a' bhalach. 
Thuirt e gum bu taitneach, grianach, blàth an latha a bha ann. 
Fhreagair am balach agus thuirt e ris, “Tha e tioram, teth, 
grianach gun teagamh, ach ma tha fada agaibh ri dhol bu chòir 
dhuibh cabhag a dhèanamh, oir cha téid sibh c6ig mìle gus am bi 
sibh cho fliuch agus a nì uisge sibh.” Rinn Sir Isaac gàire ris a' 
bhalach, gun a bhith a' creidsinn facal de na thuirt e. 

Cha robh Sir Isaac trì mìle air falbh bho 'n àite far an do 
thachair e ris a' bhalach, gus an do thuit an t-uisge 'na thuiltean 
às an adhar, agus air dhà a bhith ann an àite far nach robh taigh 
no fasgadh, bha e fliuch chun a' chraicinn ann an ùine ghoirid. 
Ach bha iongantas cho mòr air a thaobh an rud a thuirt am 
balach ris 's gun deach e air ais a chum am balach fhaicinn, agus 
a chum fios fhaighinn bhuaidhe mu 'n dòigh air an robh fios aige 
gun robh an t-uisge a' tighinn. Fhuair e am balach 'na shìneadh 
am fasgadh cloiche. 

“Thig an seo,” ghlaodh an ridire, “agus bheir mi crùn dhut 
ma dh'ìnnseas tu dhomh ciamar a bha fios agad gun robh an 
t-uisge a' dol a thighinn.” Ghrad leum am balach suas air a 
chasan loma, agus thuirt e ris an duin'-uasal, “A bheil sibh a' 
faicinn an reithe dhuibh sin thall air a' chnoc? Gach uair, matà, 
a chì sibh e a' tionndadh earbaill ris a' ghaoith, faodaidh sibh a 
bhith cinnteach gun tig an t-uisge trom ann an ùine ghoirid.” 


(From Leabhraichean Leughaidh, Leabhar II - Sir [Isaac Newton 
agus Am Buachaille, An Comunn Gàidhealach - adapted) 

Questions on Passage No. 42 


Ciamar a bha Sir Isaac Newton a' siubhal? 

Càite am faca e am balach? 

Dé a bha am balach a' dèanamh? 

C6 mu dheidhinn a bhruidhinn Sir Isaac ris a' 
bhalach? 

Carson a dh'iarr am balach air Sir Isaac cabhag a 
dhèanamh? 

An do chreid Sir Isaac am balach? 

Càite an robh Sir Isaac an uair a thàinig an t-uisge? 
Dé cho trom 's a bha an t-uisge? 

An e àite aonranach anns an robh Sir Isaac? 
Carson a thill Sir Isaac air ais? 

Carson a bha am balach 'na shìneadh ris a' 
chloich? 

Dé an duais a bha Sir Isaac a' dol a thoirt do 'n 
bhalach na 'n ìnnseadh e mu 'n uisge? 

Ciamar a sheall am balach gun robh e deònach 
ìnnse do Sir Isaac? 

Dé am beathach a sheall am balach do Sir Isaac? 
Ciamar a bha am beathach co-cheangailte ris an 
uisge? 

Dé as motha tasdan no crùn? 

Passage No.43 


An uair a dh'fhairich Seonag deireadh a' chàir a' bualadh 
air pòla an t-soluis bha e mar gun cuireadh duine sgian 'na 
cridhe. 'S e a' chiad rud a thàinig a steach oirre: “Ciamar a 
dh'ìnnseas mi seo do Mhurchadh? Bha fios agam nach robh astar 
gu leòr eadar an dà chàr eile. O carson a dh'fheuch mi ri 
faighinn a steach an seo?” 

Chunnaic i duine no dithis a' toirt sùla oirre, agus feadhainn 
aca a' gàireachdainn. Dh'fhairich i cho dearg 's a bha a 
h-aodann air fàs. Bha fios aice dé a bhitheadh iad a' 
smaoineachadh. Ise a fhuair troimh an teast a' chiad uair. Ach 
bha i a' leigeil oirre nach robh i a' saoilsinn càil dheth. An uair 
sin thàinig i a mach, agus bha tolg m6r anns a' bhumpair aig 
deireadh a' chàir. Cha bhitheadh am bumpair ceart gu bràth 
tuilleadh. Cha mhòr nach robh i a' gul. ì 

'S e latha grianach a bha ann an uair a dh'fhàg i an taigh 
anns a' mhadainn agus i a' dèanamh air a' bhaile. Bha i a' 
faireachdainn cho toilichte agus cho comasach a' stiùireadh a' 
chàir. Thòisich i air òran a ghabhail agus an uair sin stad i air 
eagal gum bitheadh daoine 'ga saoilsinn neònach. “Uill tha e cho 
math dhomh dèanamh air na bùthan,” thuirt i rithe fhéin. Ach 
bha a ceann ann a leithid de bhoil leis na thachair 's gun theab i 
leth chlach ime agus leth phunnd buntàta iarraidh anns a' chiad 
bhùth. Thachair càirdean rithe ach is gann a dh'aithnich i iad 
leis mar a bha i a' faireachdainn. 

Air an rathad dhachaidh bha i a' feuchainn ri 
smaoineachadh ciamar a dh'ìnnseadh i do Mhurchadh dé a rinn 
i. Bha e cho moiteil As a' chàr agus cho pròiseil cuideachd gun d' 
fhuair ise troimh 'n teast a' chiad uair a dh'fheuch i e, ged a 
bhitheadh e a' tarraing aiste agus ag radh gun robh e neònach 
gur e na boireannaich an còmhnaidh a bhitheadh a' faighinn 
troimh 'n teast a' chiad uair. 


(From Sràidean is Sléeibhtean, Gairm,1971 - adapted) 


22 


Questions on Passage No. 43 


C6 air a bhuail deireadh a' chàir? 

C6 dhà a bha eagal air Seonag ìnnse mar a 
thachair? 

An robh an t-àite do 'n robh i a' dol farsaing gu 
leòr? 

Dé a bha cuid de na bha a' sealltainn rithe a' 
dèanamh? 

Dé a bha Seonag fhéin a' faireachdainn aig an Am 
seo? 

Cia mheud uair a dh'fheuch Seonag an teast? 

An robh i a' leigeil fhaicinn gun robh an rud a 
thachair a' dèanamh dragh dhi? 

An gabhadh bumpair a' chàir a chàradh? 

Dé an seòrsa staid anns an robh Seonag fhéin? 
Ciamar a bha i a' faireachdainn an uair a dh'fhàg i 
an taigh? 

Carson a stad i de sheinn? 

Ciamar a chaidh cùisean troimh chéile oirre anns a' 
chiad bhùth? 

Carson nach m6r gun robh i ag aithneachadh a 
càirdean? 

Dé a bha a' dèanamh dragh do Sheonaig air an 
t-slighe dhachaidh? 

Carson a bha seo a' dèanamh dragh dhi? 

Dé a bhitheadh Murchadh ag radh mu 
bhoireannaich a' faighinn troimh 'n teast a' chiad 
uair? 

An robh Murchadh a' ciallachadh an rud a bha e 
ag radh? 

Passage No.44 


Leig Anna osna aiste an déidh dhi na cùirtearan a 
tharraing. 'S e an t-àite a dh'atharraich bho thàinig i fhéin agus 
Uilleam ann roimh 4m a' chogaidh. Shuidh i a rithist agus thug i 
sùil air a' chleoc. Bha e ochd uairean. Cha robh Eilidh a' dol a 
thighinn idir, ach 's dòcha gun robh sin a cheart cho math. 'S e 
creutair gasda a bha ann an Eilidh ach bha Anna a' 
faireachdainn caran sgìth air a son an nochd. Chan e nach robh 
gu leòr a' tadhal oirre, smaoinich Anna. 'S ann a bha barrachd a' 
tighinn bho chaochail Uilleam, ged nach robh e coltach ri duine 
bhith fuireach còmhla riut. Nam bitheadh na nàbaidhean na b' 
fheàrr. Dh'fhalbh an t-seann fheadhainn agus b' ann glé neònach 
a bha cuid de 'n fheadhainn a thàinig 'nan àite. 

Bha i gu h-àraidh ag ionndrainn Mrs. Gray. Bhitheadh i cho 
toilichte an còmhnaidh agus thigeadh i 's a' mhadainn a 
dh'éigheachd ri Anna i dhol a steach airson cupan tì. Ach fhuair 
an duine aice obair ann an Sasuinn. Cha robh fios c6 ris a bha an 
fheadhainn a thàinig 'na h-àite coltach. Chan fhaca Anna 
fhathast ach nighean, te mu sheachd bliadhna deug a dh'aois. 
Bha coltas gasda gu leòr oirre ach bha aodach neònach òigridh 
an latha 'n diugh oirre. 

Dé bha siud? Chuala i rud-eigin mu 'n dorus. Siud e a rithist. 
Chaidh i gu cùl an doruis mar a bhitheadh i a' dèanamh an uair a 
bhitheadh eagal oirre fhuasgladh. Bha e coltach ri cuideigin a' 
gul. Dh' fhosgail Anna an dorus air a socair agus chunnaic i an 
nighean a thàinig an ath dhorus, a ceann ris an ursainn agus i a' 
gul gu goirt. Thionndaidh i air falbh an uair a dh'fhairich i Anna 
aig an dorus, agus bha i a' dol a ghabhail sìos an staidhre an uair 
a bhruidhinn Anna rithe. 


(From Sràidean is Sléibhtean, Gairm, 1971 - adapted) 


Questions on Passage No. 44 


Cuin a thàinig Anna agus Uilleam do 'n àite seo? 
An robh an t-àite fhathast dìreach mar a bha e an 
uair sin? 

C6 ris a bha dùil aig Anna? 

Carson a bha Anna coma ged nach tigeadh i? 
Am bitheadh feadhainn a' tighinn a shealltainn air 
Anna? 

An robh Anna a' fuireach 'na h-aonar? 

Ciamar a bha cuid de na daoine a thàinig a 
dh'fhuireach do 'n àite? 

Carson a bha Anna ag ionndrainn Mrs. Gray? 
Càite an robh Mrs. Gray air a dhol? 

An robh Anna eòlach air an fheadhainn a thàinig 
an àite Mrs. Gray? 

C6 ris a bha an nighean aca coltach? 

Ciamar a chaidh Anna chun an doruis an uair a 
chuala i am fuam? 

C6 a bha aig an dorus? 

Dé a bha i seo a' dèanamh? 

Dé a rinn i seo an uair a chunnaic i Anna? 

An tuirt Anna càil rithe? 

A bheil cuimhne agadsa air seann nàbaidhean a 
dh'fhalbh? 

Passage No.45 


An uair a fhuair iad mi a' mhadainn ud, cha b' urrainn 
dhaibh a thuigsinn ciamar a chaidh agam air an dìreadh a 
dhèanamh anns an staid anns an robh mi. Tha cuimhne agam a 
bhith a' tuiteam 's ag éirigh uair is uair air taobh na beinne. Uair 
de na h-uairean cha robh cothrom éirigh tuilleadh agam. Bha a' 
bheinn air an cridhe a thoirt asam. Sheall mi air ais sìos fodham 
agus e a' cur iongnaidh orm gun robh mi air dìreadh cho àrd 
ri seo fhéin, 's gum faicinn Rubha nam Bràithrean a nis. 
Dh'fheuch mi ri éirigh 'nam sheasamh aon uair eile, ach bha mo 
chasan air chrith gun sgur a nis, agus cha robh de neart annam 
tuilleadh na thogadh mo cheann o 'n chnoc. 

Tha cuimhne agam orra a' ruith a nuas thugam 's 'gam 
thogail, is an ceann greise, 'gam chur sìos air an fheur 
chòmhnard. Chaidh botul, is uisge-beatha ann, a chur ri mo 
bhilean. Thug seo casadaich eagalach orm is theab nach 
sguirinn. An uair a sheall mi mun cuairt, tha cuimhne agam a 
bhith a' faicinn dhaoine 's gun mi 'gan aithneachadh. Ach thug 
mi 'n aire gun robh, air an cùlaibh, cruachan m6ra chlachan 
nach robh riamh roimhe 's an àite seo, clachan a bha air an 
cruinneachadh 's air an cur 'nan cruachan deiseil air mullach a' 
chnuic. 

Cha robh ùine ri chall agus thòisich mi air me naidheachd a 
thoirt dhaibh mar a b' fheàrr a b' urrainn dhomh, is dh'éisd iad 
rium gun ghuth, gun fhacal. An uair a bha mi deiseil, sheall gach 
fear ri Lachlainn Bàn. Ach bha greis mhath mus tuirt e facal, 
agus an uair a thòisich e, is ann a bha e mar gum bitheadh e a' 
bruidhinn ris fhéin mar dhuine ann am bruadar. 

“Cha b' e na Marines a rinn an gnothach oirnn,” ars' esan, 
“ach ar daoine fhéin. Sin an fheadhainn a rinn oirnn e aig a' 
cheann mu dheireadh. C6 a chreideadh gur e seo a thachradh? 
C6 a chreideadh gun tugadh croitearan - ar nàbaidhean fhìn - an 
cead 's an cothrom do Ivory am milleadh a dhèanamh oirnn? 


(From Teine Ceann Fòid, Gairm, 1967 - adapted) 


Questions on Passage No. 45 


Dé a chuir iongantas air na daoine an uair a fhuair 


iad an t-ùghdar a' mhadainn ud? 

An do thuit an t-ùghdar tric air taobh na beinne? 
Carson nach b' urrainn dhà éirigh aon de na 
h-uairean a dh'fheuch e? 

Dé a chuir iongnadh air an uair a sheall e sìos? 
Carson nach b' urrainn dhà éirigh a nis? 

Dé a rinn na daoine ris an déidh dhaibh a thogail? 
Dé a thug iad dhà ri òl? 

Dé cho dona 's a bha a' chasadaich a thàinig air? 
An robh e ag aithneachadh nan daoine a bha e a' 
faicinn? 

An robh e air na cruachan chlachan fhaicinn an 
siud roimhe? 

An robh cabhag air ag ìnnse mar a thachair? 

An do bhruidhinn na fir fhad 's a bha an t-ùghdar 
ag ìnnse dhaibh mar a thachair? 

Cuin a bhruidhinn Lachlainn Bàn? 

C6 a bha air an gnothach a dhèanamh orra? 
Ciamar a bha e duilich do Lachlainn seo a 
chreidsinn? 


N--NN- 

Passage No.46 


Cha robh ach dà thaigh air an eilean, dìreach 'na mheadhon. 
Agus bha agamsa ri seachdain a chur seachad ann an aon 
dhiubh. Cha robh mi air a bhith air an eilean seo a riamh roimhe 
ged a bha mi eòlach gu leòr air na h-eileanan eile a bha timcheall 
air. Bha an dà thaigh gu math aosd, ach bha Uilleam air ìnnse 
dhomh gun robh iad tioram agus blàth gu leòr. 

B' e adhbhar mo thuruis gun robh mi ag iarraidh faighinn a 
mach mu sheann rudan air an eilean airson sgrìobhadh mu 'n 
deidhinn ann an leabhar. An uair a ràinig mi, chaidh mi a steach 
do aon de na taighean, agus anns a' bhad chuir mi sìos mo 
mhàileid 's thug mi sùil timcheall. Bha e a' coimhead math gu 
leòr, agus ged a bha an taigh eile falamh cuideachd cho fad 's a 
bha fios agam, cha robh adhbhar a dhol ann. 

Bha mi air canastairean bìdh a thoirt leam gus nach 
bitheadh cus còcaireachd agam ri dhèanamh, agus shuidh mi 
sìos aig seann bhòrd a dh'ithe mo shuipeir. Chuir mi an uair sin 
tombaca anns a' phìob agus thug mi a mach leabhar airson a 
leughadh; dé an còrr a bha ri dhèanamh gu madainn 's mi 'nam 
aonar air eilean? Cha robh mi air faighinn troimh 'n chiad 
duilleig an uair a chuala mi fuam a muigh, agus cha robh mi a' 
tuigsinn dé a bha ann. Dh'fhuirich mi greis far an robh mi, ach 
mu dheireadh chaidh mi a mach. 

Nach ann a bha solus anns an taigh eile. Ghabh mi a null air 
mo shocair agus bha fuam a' tighinn As an taigh mar gum 
bitheadh cuideigin a' bualadh cloiche le òrd. Chaidh mi chun an 
doruis, ghnog mi, ach cha tàinig duine. Dh'fheuch mi an dorus le 
mo làimh, dh'fhosgail mi e agus chaidh mi a steach. Stad am 
fuam agus chaidh an solus 4s, ach cha robh duine beò am broinn 
an taighe. Thug mise mo chasan leam, agus cho luath 's a fhuair 
mi a mach air an dorus siud an solus thuige agus a' bhragadaich 
a' tòiseachadh a rithist. 





Questions on Passage No. 46 


An robh mòran thaighean air an eilean? 

Càite air an eilean an robh na taighean? 

Cia mheud latha a bha an t-ùghdar gu bhith ann 
am fear de na taighean? 

An robh an t-ùghdar eòlach air an eilean seo? 

Dé a bha Uilleam air ìnnse dhà mu na taighean? 
Carson a bha an t-ùghdar air an eilean? 

Dé a rinn an t-ùghdar cho luath 's a chaidh e do 'n 
taigh? 

Carson nach deach e do 'n taigh eile aig an Am 
seo? 

Carson a bha e air canastairean de bhiadh a thoirt 
leis? 

Dé a rinn e an uair a dh'ith e a bhiadh? 

An robh e air mòran a leughadh an uair a chuala e 
am fuam? 

An robh fios aige dé am fuam a bha ann? 

An deach e a mach cho luath 's a chuala e am 
fuam? 

C6 ris a bha am fuam coltach? 

An robh dorus an taighe eile glaiste? 

Dé a thachair an uair a chaidh an t-ùghdar a steach 
do 'n taigh eile? 

Dé a thachair an uair a thàinig e a mach 4s an 
taigh eile? 


(20) 


Passage No.47 


Tha cuimhne agam air mar an latha 'n dé. Bha mi 'nam 
bhalach beag shìos ri taobh a' chladaich a' coimhead as déidh a' 
chruidh. 'S e latha brèagha soilleir a bha ann aig toiseach an 
earraich. Ged nach robh e ach tràth 's a' mhadainn, bha a' 
ghrian a' dìreadh suas anns na speuran agus a' deàrrsadh air 
muir 's air monadh. 

'S e cladach garbh a bha seo - clachan m6ra agus sgeirean 
fada a' sìneadh a mach do 'n bhàgh. Bhithinn gu tric ag iasgach 
air na sgeirean seo, agus tha cuimhne agam gun robh mi duilich, 
air latha cho ciùin, nach robh an t-slat-iasgaich agam, oir bha a' 
mhuir ceart airson a dhol a dh'iasgach air an sgeir. 

Aig bràigh a' chladaich bha càrn mò6r chlach far nach 
ruigeadh an làn air. Bha mi 'nam sheasamh ri taobh a' chùirn 
seo. Bha mi a' smaoineachadh gur e daoine glé làidir a chàraich 
na clachan seo far an robh iad - 's dòcha ceudan bliadhna air ais. 

Bha mi a' coimhead gu dùrachdach air a' chàrn, a' 
smaoineachadh c6 As a thàinig na clachan agus dé an seòrsa 
dhaoine a chuir iad cho cùramach air uachdar a chéile. Bha e 
'na cheist orm cuideachd carson a chaidh an càrn seo a 
dhèanamh agus dé a bha fo na clachan. 'S dòcha, bha mi a' 
smaoineachadh, gun robh rud luachmhor air chor-eigin fo 'n 
chàrn. Bha mi a' smaoineachadh cuideachd an uair a 
dh'fhàsainn beagan na bu mhotha agus beagan na bu làidire gun 
cuirinn an càrn As a chéile gus am faicinn dé a bha fodha. 

Dìreach an uair sin, mu choinneamh mo dhà shùil thàinig 
creutair beag ruadh agus broilleach geal air a mach A toll a bha 
eadar dà chloich aig bonn a' chùirn. Chan eil mi idir cinnteach c6 
bu mhotha a ghabh de eagal, am beathach no mise, ach rinn sinn 
le chéile rud a bha glé neònach: sheas sinn 'nar dithis far an robh 
sinn a' coimhead gu dùr air a chéile 's an dà shùil. Ann an dòigh 
iongantach air chor-eigin bha mi a' faireachdainn gum feumainn 
m' aghaidh a chumail ris a' chreutair seo. Bha mi cinnteach nan 
tugainn mo shùil dheth gun leumadh e orm. 


(From Barrachd Gàidhlig, An -Comunn Gàidhealach, 1977 - 
adapted) 





Questions on Passage No. 47 


Carson a bha an t-ùghdar aig a' chladach? 

Dé an seòrsa madainn a bha ann? 

Dé a rinn an t-ùghdar gu tric an seo aig a' 
chladach? 

Dé a bha a' dèanamh an ùghdair duilich an latha 
seo? 

Càite an robh an càrn chlach? 

Cuin a bha an t-ùghdar a' smaoineachadh a chaidh 
an càrn a thogail? 

An robh fios aige c6 As a thàinig na clachan? 

An robh fios aige carson a chaidh na clachan a 
chur an siud? 

Dé a bha e a' smaoineachadh a dh'fhaodadh a 
bhith fo na clachan? 

Dé a dhèanadh e an uair a dh'fhàsadh e na bu 
mhotha? 

Dé an seòrsa beathaich a chunnaic e? 

C6 As a thàinig am beathach? 

An deach an t-ùghdar 's am beathach faisg air a 
chéile? 

An robh an t-ùghdar 's am beathach a' sealltainn ri 
chéile? 

An robh an t-ùghdar deònach a chùlaibh a 
thionndadh ris a' bheathach? 

Carson a bha eagal air an ùghdar? 

Dé am beathach bu mhotha a chuir eagal ortsa a 
riamh? 

Passage No.48 


Air feasgar earraich anns a' bhliadhna 1768, sheòl Caiptein 
Ailean 4 Steòrnabhagh le cuid de a chàirdean gu Scalpaidh, is 
chaidh a bhràthair, Caiptein Ruairidh, còmhla ris ann an 
soitheach eile. Bha latha ciùin is gaoth fhàbharach aca an uair a 
dh'fhàg iad Steòrnabhagh ach cha robh iad fada air astar a' 
Chuain Sgìth an uair a thàinig stoirm mhòr le sneachda 's cha 
mh6r gum faiceadh iad càil. An uair a bha iad faisg air na 
h-Eileanan Mòra, thàinig dorchadas tiugh orra, is rinn sin an 
cunnart na bu mhotha. Bha an dà shoitheach air an riasladh, 's 
air an iomain le tuinn na mara, gus mu dheireadh gun chaill iad 
sealladh air a chéile anns an dorchadas. Chualas éigheachd o 'n 
t-soitheach anns an robh Ailean ach an uair a dh'fheuch 
Ruairidh ri faighinn thuca cha robh lorg orra thall no bhos. 
Chaidh an soitheach aca fodha le a làn sgiobadh. 

Goirid an déidh seo, thàinig sìth air muir 's air tìr, is ràinig 
an soitheach aig Ruairidh ceann a tuath Scalpaidh, far an robh 
acarsaid, tràth an ath mhadainn. Bha na Caimbeulaich uile, is 
Anna 'nam measg, a' feitheamh air na cnuic os cionn a' chidhe, is 
a h-uile dùil aca gur e Ailean is a chàirdean a bha a' tighinn gu 
tìr. Ach mo thruaighe, 's e sgeul a' bhròin a bha aig Caiptein 
Ruairidh an uair a ràinig e caladh. Chuir an naidheachd 
bhrònach a bha aige ri ìnnse dubhachas orra uile a bha 'ga 
choinneachadh, is cha robh duine nach robh a' sileadh nan deur 
gu frasach. 

A thaobh Anna Chaimbeul bhochd, bhitheadh i gach latha 
an déidh sin a' siubhal cladaichean Scalpaidh feuch am 
faigheadh i lorg air corp Ailein, ach cha d' fhuair. Bhris e a 
cridhe gu buileach; cha robh sin 'na iongnadh. Ré na h-ùine 
goirid a bha i beò an déidh sin bha i a' dèanamh òrain gach latha 
airson a gràidh. 'S e “Ailein Duinn, o hì shiùbhlainn leat" an aon 
dhiubh sin a tha air sgeul an diugh. 


(From Sgial is Eachdraidh, Gairm, 1977 - adapted) 

Questions on Passage No. 48 


Cuin a dh'fhalbh Caiptein Ailean A Steòrnabhagh? 
An do dh'fhalbh a bhràthair aig an aon 4m? 

Cuin a thàinig an stoirm? 

Ciamar a dh'fhàs cùisean na bu mhiosa faisg air na 
h-Eileanan Mòra? 

Carson nach d' fhuair an dà shoitheach air fuireach 
còmhla ri chéile? 

Dé am fuam a bha a' tighinn bho shoitheach 
Ailein? 

An deach na bha ann an soitheach Ailein uile a 
bhàthadh? 

An robh e fada an déidh seo mus do dh'fhàs an 
aimsir ciùin? 

Cuin a ràinig Ruairidh Scalpaidh? 

C6 a bha a' fheitheamh ris an t-soithich? 

C6 a bha dùil aca a bha a' tighinn? 

Am b' e naidheachd mhath a bha aig Ruairidh 
dhaibh? 

Ciamar a bha iad an déidh dhaibh an naidheachd a 
chluinntinn? 

Carson a bhitheadh Anna a' siubhal nan 
cladaichean? 

An robh Anna fada beò an déidh seo? 

Dé cho tric 's a bhitheadh i a' dèanamh òrain an 
déidh na tubaiste? 

Cia mheud de na h-òrain sin air a bheil eòlas 
againn an diugh? 

Passage No.49 


Chaidh duine àraidh aon latha a mach a thrusadh do bheinn 
a bha fada air falbh, agus an déidh dhà earrann mh6r de 
chaoraich a thrusadh, shuidh e sìos air bruaich bhig agus shìn e 
e fhéin a chum cadal a dhèanamh, oir bha an latha blàth agus na 
caoraich ag ithe an fheòir mun cuairt. Chaidil e, agus an uair a 
dhùisg e cha robh sgeul air na caoraich agus ged a bhitheadh e 
'gan lorg cho math 's a b' urrainn e chan fhaigheadh e iad. 

Mu dheireadh thall choinnich cailleach mh6r dhubh ris agus 
thuirt i ris, “'S fheàrr dhut a dhol dhachaidh a charaid; tha gu 
leòr air tachairt bho dh'fhalbh thu.” Chaidh am bodach 
dhachaidh agus chunnaic e gun robh a thaigh air a robaigeadh le 
mèirlich. Cha robh fios aige ciod a dhèanadh e, agus chaidh e do 
'n leabaidh. Mu mheadhon oidhche chuala e fuam shìos an 
staidhir agus fhuair e gréim air a bhata 's air a bhrògan agus 
chaidh e a mach As an taigh cho luath 's a b' urrainn dhà. 

Chaidh e am falach ann an craoibh far am faiceadh e na bha 
a' tachairt. Thàinig dithis mhèirleach a mach As an taigh. Chuala 
fear an taighe fear dhiubh ag radh, “Nam bitheadh fear an 
taighe a stigh chuirinn peilear ann, agus feuchaidh sinn am 
measg nan craobhan a tha anns a' ghàrradh feuch an lorg sinn 
e.” Theich fear an taighe cho luath 's a leigeadh a chasan leis 
agus stad e an uair a bha e astar math air falbh. An ceann 
beagan ùine chuala e fear de na mèirlich ag radh, “Cha lorg sinn 
idir e. Trobhad a steach a rithist agus gheibh sinn ar còtaichean 
agus falbhaidh sinn.” Dh'fhalbh iad agus an uair a chaidh fear 
an taighe do 'n t-seòmar anns an robh na mèirlich dé a chunnaic 
e air cùl an doruis ach duine air a thachdadh. 


(From SCE Ordinary Grade (Learners), 1975 - adapted) 

Questions on Passage No. 49 


Carson a chaidh an duine do 'n bheinn? 

Cuin a shuidh e sìos air bruaich? 

Carson a chaidil an duine? 

An robh e furasda dhà na caoraich a lorg an uair a 
dhùisg e? 

Carson a thuirt a' chailleach a bu chòir dhà a dhol 
dhachaidh? 

Dé a bha air tachairt fhad 's a bha an duine air 
falbh bho 'n taigh? 

Dé a rinn e cho luath 's a chuala e am fuam? 
Carson a chaidh e do 'n chraoibh? 

C6 a bha na mèirlich a' lorg an uair a thàinig iad a 
mach As an taigh? 

Càite an robh iad a' dol 'ga lorg? 

An robh cabhag air fear an taighe a' falbh an uair a 
chuala e seo? 

Carson a bha na mèirlich a' dol a steach air ais do 
'n taigh? 

Dé a rinn fear an taighe an uair a dh'fhalbh na 
mèirlich? 

Dé a bha roimhe an uair sin? 

Dé a bhitheas mèirlich a' dèanamh? 


(20) 


Passage No.50 


Bha an t-each ruadh aig Alasdair m6r a nis air fàs sean. Bha e 
suas ri fichead bliadhna a dh'aois. Rinn e deagh obair 'na latha, 
ach a nis cha robh e comasach air obair a dhèanamh. Cha robh 
feum air a nis oir bha an tractair a' dèanamh na h-obrach a b' 
àbhaist do Theàrlach (b' e sin ainm an eich) a bhith a' dèanamh. 

Ach bha Alasdair m6r ag radh gum bu leisg leis a chur air 
falbh 'na sheann aois. Mar sin, bha an t-each ruadh o latha gu 
latha anns a' phàirc faisg air an taigh, gun char obrach aige ri 
dhèanamh. Agus bha e soilleir nach robh seo a còrdadh ris idir. 
Bhitheadh e 'na sheasamh am meadhon na pàirce agus a cheann 
cha mhòr sìos chun an làir, mar gum bitheadh e a' caoidh nan 
làithean a dh'fhalbh. 'S dòcha gur e sin a bha e a' dèanamh. C6 
aige tha fios? 

Bha Alasdair m6r ag radh gun robh na casan aige gort agus 
gun robh eagal air a' bheathach bhochd nan laigheadh e nach 
b'urrainn dhà éirigh. 

Bha aon mhac aig Alasdair m6r — gille beag, tapaidh ceithir 
bliadhna a dh'aois. 'S e Alasdair beag an t-ainm a bha air. 
Bhitheadh e an còmhaidh còmhla ri daoine a bha suas ann am 
bliadhnachan, agus dh'fhàg sin e caran sean-fhasanta 'na 
bhruidhinn 's 'na dhòighean. Bha fasan neònach aige cuideachd 
a bhith a' bruidhinn ris na cait, ris na coin, ris a' chrodh agus ris 
na cearcan, agus bha iad uile mar gum bitheadh iad 'ga 
thuigsinn, agus bha esan 'gan tuigsinn-san. 

Aon latha chaidh e a null air a shocair gu geata na pàirce agus 
dh'éigh e rud-eigin ris an each. Cho luath 's a chuala an t-each e, 
thog e a cheann agus thàinig e a nall far an robh e, mar gum 
bitheadh e toilichte gun robh cuideigin a' gabhail ùidhe ann. Bha 
Teàrlach a' togail agus a' cromadh a chinn mar gum bitheadh e 
a' cur aonta ris a h-uile facal a bha an gille beag ag radh. Sin mar 
a thòisich an càirdeas iongantach a lean air adhart fad an 
t-samhraidh agus earrann mhath de'n fhoghar. 'S iomadh gàire a 
thug an dithis seo air athair is màthair Alasdair bhig, agus 
bitheadh na nàbaidhean fhéin a' gabhail beachd air dé a bha a' 
dol air adhart anns a' phàirc. 


(From Barrachd Gàidhlig, An Comunn Gàidhealach, 1977 - adapted) 





Questions on Passage No. 50 


Dé cho sean 's a bha each Alasdair? 

Carson nach robh feum aig Alasdair air an each 
tuilleadh? 

An robh Alasdair ag iarraidh cur As do 'n each? 
An robh an t-each trang am muigh anns a' phàirc? 
Am bu toigh leis an each a bhith anns a' phàirc 
mar seo? 

Ciamar a bhitheadh an t-each 'na sheasamh mar 
bu trice? 

An robh cinnt dé a bha an t-each a' dèanamh? 
Carson a bha eagal air an each laighe? 

Carson a bha Alasdair beag sean-fhasanta 'na 
bhruidhinn agus 'na dhòighean? 

An robh Alasdair beag agus na beathaichean a' 
tuigsinn a chéile an uair a bhruidhinneadh e riutha? 
Dé a rinn an t-each an uair a bhruidhinn Alasdair 
ris? 

Carson a bha an t-each mar gum bitheadh e 
toilichte? 

Ciamar a bha an t-each a' freagairt Alasdair? 

Dé cho fada 's a bha seo a' dol air adhart? 

Dé a bha athair is màthair Alasdair a' saoilsinn de 
seo? 

C6 eile a bha a' smaoineachadh mu dheidhinn? 

